text:
विशेष संपादकीय
काल्हि सड़क मार्ग सँ अररिया, सुपौल, मधुबनी, दरभंगा, मुजफ्फरपुर, वैशाली होइत पटना धरिक लगभग ३२० किलोमीटर केर यात्रा भोरे ७ बजे सँ दिनक २ बजे धरि पूरा केने रही। जखन कि मात्र ४ घंटा मे ३०० किमी केर यात्रा पूरा कय चुकल छलहुँ, मुदा अन्तक २० किमी यात्रा अत्यन्त भीड़ भरल ट्रैफिक जाम मे चुस्त प्रशासनक रेख-देख मे संभव भऽ सकल छल। काल्हिये बिहार मे महागठबंधन केर राजनीतिक दल यानि जदयू, राजद आ काँग्रेस केर संयुक्त महारैली छल गाँधी मैदान पटना मे। वर्तमान युग मे रैली मे पंचायत स्तर सँ लैत प्रखण्ड आ जिला स्तर धरिक हरेक पार्टी कैडर केँ एक तरहें हुक्म देल रहैत छैक जे अहाँ सब गोटा केँ रैली मे सहभागी बनबाक अछि। हुक्म भीड़ जुटेबाक लेल मूलत: देल जाइत छैक, दोसर दिशि पार्टी हाइकमान्डक नजरि मे फन्ने खाँ बनबाक होड़बाजी सेहो रहैत छैक। पंचायत स्तरक कार्यकर्ता केँ अपन शानो-शौकत यानि पावर प्रखंड आ जिला केँ देखेबाक रहैत छैक, तहिना प्रखंड आ जिलाक आपसी होड़ सँ राज्य स्तर पार्टी संगठन आ टिकट डिस्ट्रीब्युटर केँ देखेबाक रहैत छैक।
सड़के सँ गाड़ीक कतार देखैत, ओकर पाछाँ प्रयुक्त बैनर आ झंडा सब देखैत बुझल जा सकैत छलैक जे के केकरा प्रसन्न करबाक चक्कर मे अछि। बड़का-बड़का होर्डिंग बोर्ड आ गेट सब सँ पाटल देखायल हमरा पूरे एनएच ५७ आ एनएच ७७ – गंगाजी पर बनल महान सेतु गाँधी-सेतु पर प्रवेश सँ पहिनहि सँ तेजस्वी यादव सहित केर महागेट सब आ ताहि पर लागल बड़का-बड़का साउन्ड स्पीकर, ताहि मे बाजि रहल छपरिया धून परका गीत आ बीच-बीच मे नेताक नाम लैत जिन्दाबाद-जिन्दाबाद केर नारा…. फेर सूचनामूलक बात सब कहैत महारैलीक नाम ‘स्वाभिमान रैली’ कियैक पड़ल आ एहि रैली सँ केकरा पावर शो कैल जा रहल अछि ताहि मे निश्चित तौर पर बेर-बेर प्रधानमंत्री नरेन्द्र मोदीक नाम देखाइत छल। हमरा लेल ई पहिल अनुभव छल – लगातार ३ घंटा धरि कछुआ गति सँ हमर गाड़ी ओहि जाम मे सरैक रहल छल आ ई नजारा सब हम देखैत मोने-मोन ई गुनैत जा रहल छलहुँ जे देशक राजनीतिक तौर-तरीका मे कतेक पैघ बदलाव आबि गेल। पहिने जतय छोट-छोट सभा आ नुक्कर करैत पैघ-पैघ नेताकेँ सुनबाक अवसर गामो-घरक विभिन्न भाग मे भेटैत छल, जेना १९९१ मे हमरा ओहिना याद अछि जे उजान उच्च विद्यालय पर लालकृष्ण आडवाणी आयल छलाह, तहिना बेनीपुर मे सभा केलाक बाद उजान आयल छलाह… यानि एक्के दिन मे राष्ट्रस्तरक नेताकेँ १५ किमी केर रेडियस मे चारि-चारि टा सभा होइक… मुदा आब तऽ गाँधी मैदान मे सभा राखू आ भैर राज्य सँ लोक केँ बजा लियौक। जँ पार्टी मे पद आ प्रतिष्ठा चाही तऽ ओ एब्बे टा नहि करत, बल्कि अपन पैसा आ शक्ति सँ संयोजन करैत प्रदर्शन मे प्रतियोगिता करैत आर नेता सँ आगू निकलबाक होड़ मे सेहो सहभागी बनत। बस मे, ट्रक मे, ट्रैक्टर, ट्रेन, सब साधन सँ लाखों लोक केँ राजधानी मे जुटेबाक जिम्मेवारी पार्टी कार्यकर्ता आ व्यवस्थापक पर देल जाइत छैक। खुलेआम धनक दुरुपयोग केर एहि सँ नीक दोसर आर कोनो उदाहरण नहि हेतैक, तेना स्पष्ट भेल। ई कोनो महागठबंधने टा केर रैली मे भेलैक, होइत हेतैक, से बात नहि… यैह बात लगभग सब राजनीतिक दल केर प्रदर्शनमूलक कार्यक्रम मे होइत छैक से विश्वास भऽ गेल।
बिहारक राजनीतिक परिवेश मे सेहो बड पैघ परिवर्तन हमरा देखायल। कहू कि! एकटा नरेन्द्र मोदीक हुंकार सँ बिहारक सब नेताक अपन असली ताकत बुझय मे आबि गेलैक। सुझबुझवला नेताक मे अग्रगण्य नीतीश कुमार केर एहन दयनीय वैचारिक अवस्था – एकटा ओकर अंध-समर्थक केर रूप मे हमरा एखन धरि विश्वास नहि होइत अछि। लेकिन सच्चाई तऽ हमरा हजारों गाड़ी मे टांगल तिनू दलक मुख्य नेताक तस्वीर आ तिनू दलक चुनाव चिह्न सहितक झंडाक एक्के ठाम बान्हल रहबाक झलक ई मानय लेल बाध्य कय देलक जे एकटा नरेन्द्र मोदी सँ एहेन तीव्र घबराहट जे एन्टी-भाजपा वोट बँटय नहि, कोनो कीमत पर नरेन्द्र मोदीक विजय रथ केँ बिहार मे रोकि देबाक छैक, एहि लेल भले जे कीमत चुकाबय पड़य… बस एहि कीमत केँ पोलिटिकली संज्ञा देल गेल ‘स्वाभिमान’ केर। बहुतो रास पोस्टर पर लिखल देखलियैक जे ‘झाँसा मे नहीं आना है’, ‘बिहार में नितिशे कुमार’… यानि आन्तरिक भय केर प्रकटीकरण स्वत: एहि नारा सब मे स्पष्ट देखायल छल। काल्हि धरि एक दोसर केँ नागनाथ-साँपनाथ कहयवला सब दल, जदयू, राजद आ काँग्रेस एक भऽ गेल अछि। नरेन्द्र मोदीक छवि खराब कय दियौक आ भाजपा सँ चुनाव जीत जाउ। वाह रे भाजपा!! कतेक उच्च दर्जा पाबि गेल ई पार्टी – जेकर विधायक उम्मीदवार केँ कहियो मनीगाछी विधानसभा क्षेत्र में हम देखने रही जे एकटा निर्दलीय उम्मीदवार सँ बदतर हालत छल, कमल छाप केर कोनो पब्लिक वैल्यू नहि छलैक। काँग्रेस केर हाथ – सब जनता मिथिला मे काँग्रेसहि केर साथ। काल्हि रैली मे एहि बातक खास नजारा भेटल जे तिनू दल केर नेताक फोटो हरेक पोस्टर पर हेबाके चाही। झंडा आ चुनाव चिह्न सेहो तिनूक हेबाके चाही। यानि पब्लिक मे ई मैसेज मन मे बसि जाय जे वैलट मे एहि तिनू मे सँ कोनो एक्के टा भेटत आ ताहि पर बटन दबेबाक अछि। आब कतेक शिक्षित मतदाता अछि ई बात तऽ वोटक बाद स्पष्ट होयत, मुदा बिहार मे २०१५ केर चुनाव महाभारत युद्ध जेकाँ दृश्य उत्पन्न कय रहल अछि। स्पष्ट छैक जे कौरव पक्ष आ पाण्डव पक्ष जेकाँ एतहु सेना संग्रह शुरु भऽ चुकल अछि। मुदा बीच बाट मे जतय कतहु मौका भेटल आ भीड़ बढेनिहार दर्शक-श्रोता सँ बात करबाक मौका भेटल तऽ केकरो पियबाक जलो नहि भेटल छलैक, कियो भोर सँ भूखले…. रवि दिन हेबाक कारणे आ भीड़ अप्रत्याशित मात्रा मे पटना पहुँचि जेबाक कारणे कोनो होटलो नहि खुजल देखलियैक कतहु…. बाजार मे पूरे सन्नाटा छल आ केवल रैलीक भीड़ जैंह-तैंह देखायल।
अमित आनन्द जी केर श्राप पहिनहि लागैत स्पष्ट भऽ गेल छल। मुदा पटना पहुँचलाक बाद दूरदर्शन पर एकटा साक्षात्कार मे भाग लेबाक समय सँ १ घंटा देरी भऽ गेलाक कारणे अमित जी केर कथनानुसार जे ‘जाउ! जखन ४ किमी पैदल चलय पड़त तखन बुझबैक!’ – सच मे चारि किमी लगभग चलहे पड़ि गेल पैदल। तखन जाय गन्तव्य स्थान पर पहुँचलहुँ। ओत्तहु गेलाक बाद बैसल लोक सब बगले मे चलि रहल महारैलीक आवाज पर कान लगौने छल। उत्साह केकरो मे ओहि तरहक नहि देखलियैक जे पहिने नीतीश कुमार केर नाम पर होइत छलैक। हमरा तऽ सच मे एना लागल जे बेचारा खर्च सबटा महागठबंधन केर आ नाम जहतर-पहतर नरेन्द्र मोदी – नरेन्द्र मोदी। हम फेर सोचय लगलहुँ जे ई ‘स्वाभिमान’ केर नाम कहीं नीतीश केर भितरका अहं द्वारा तऽ नहि निकलल? नीतीश केर पोलिटिकल डीएनए केर चर्चा केँ सेहो ओ बिहारी डीएनए सँ जोड़िकय नरेन्द्र मोदी पर सवारी कसबाक चेष्टा करबे केला। काल्हि सैकड़ों पोस्टर पर ई लिखल देखलियैक जे नीतीश कुमार बिहारी अस्मिता केर संस्थापक छथि, हिनका फेर सँ मुख्यमंत्री बनाकय एहि अस्मिताक रक्षा करू। तऽ कि नीतीश कुमार सच मे एतेक डेरायल छथि जे हिनकर अतिरिक्त दोसर कोनो सरकार बनत तऽ बिहारी अस्मिता पर प्रश्न चिह्न लागत? ई सवाल पर हम एखनहु धरि सोचिये रहल छी।
ई स्वाभिमान केर प्रयोग हमरा बेर-बेर चुनौती दैत बुझायल। अरे भाइ! २५ वर्ष सँ तऽ शासन पर अहींक नेतृत्व अछि। सहयोगी दल केर रूप मे कहियो ओ तऽ कहियो कियो। मुदा राजा तऽ राज्यक अहीं भेलहुँ। तऽ कि एतेक वर्ष मे बिहारक जनताकेँ अहाँक नेतृत्व पर विश्वास नहि भेलैक? कि ओकरा मे स्वाभिमान अहाँ नहि जगा सकलियैक? आइ स्वाभिमानक स्मृति एहेन बेतरतीब ढंग सँ अहाँ पर कोना चैढ गेल अछि? हरेक वक्ताक बात मे काल्हि एक्के टा बात केन्द्र मे छल जे नरेन्द्र मोदी छलिया छी, झूठा छी, फरेबी छी, हमरा सबकेँ गरियेलक, राजनैतिक तौर पर सेहो हमरा सबहक मैन-मद्दी केँ नहि जानि कतय फेक देलक…. आबो जँ नहि चेतब तऽ ओकर मोन आरो बढि जेतैक… बिहारक स्वाभिमान एना खतरा मे पड़ि जायत… हमरा सबकेँ अपन आत्मसम्मान अहिना जात-पात मे बँटल समाज राखि नामक लेल नेताजीकेँ वोट दैत जितबैत रहू आ हुनका सब केँ घोटाला पर घोटाला करैत अपने भोगय दियौन, फेर धिया-पुता केँ भोगय दियौन, फेर साइर-सरहोजिनी-समधिनी सबकेँ भोगय दियौन। अहाँ सब बस मुंह देखनिहार बनल रहू, पंचायत आ प्रखण्ड स्तर पर तऽ जे जिला स्तर पर छी से जिला स्तर पर ऊपर सँ मिलिकय लूट मचेने रहू, आम जनताकेँ खाली जातिक नाम पर वोट कतय खसायत ताहि लेल शसने रहू। कि यैह भेल स्वाभिमान? ताकू एकर समाधान!!


c: text/html

text:
किसलय कृष्ण, सहरसा। मई १८, २०१५. मैथिली जिन्दाबाद!!
मूलत: कटिहार निवासी अपूर्वा झा केर प्रारंभिक आ उच्च शिक्षा दिल्ली मे भेलनि। सौन्दर्य केर प्रतिमूर्ति आ अभिनय कला मे माहिर अपूर्वा केर खाता मे प्रसिद्ध निर्देशक इम्तियाज अली केर हिन्दी फिल्म ‘सोचा ना था’ दर्ज अछि। लिरिल साबुन केर विज्ञापन सँ हिनकर बारे चौतर्फा चर्चा शुरु भेलनि आ मोडेलिंग केर दुनिया मे सूपर टप पोजिशन केर मलिका कहाय लगली। एतहि सँ शुरु अछि अपूर्वाक अपूर्व यात्रा जे मोडेलिंग सँ बालिवूड धरि निरंतरता मे अछि।
मातृभाषा मैथिली सँ असीम सिनेह राखइवाली अपूर्वा एखन विभिन्न विज्ञापन फिल्म करबा मे व्यस्त छथि। मैथिली जिन्दाबाद केर सफलता लेल शुभकामना दैत अपन पूर्ण साक्षात्कार सेहो शीघ्रे देबाक लेल गछलनि अछि।
शिक्षा क्षेत्र मे पर्यन्त उत्कृष्ट योग्यता अपूर्वा हासिल कएने छथि। अमेरिकाक कैलिफोर्निया विश्वविद्यालयक युएससी मार्शल स्कूल अफ बिजनेस सँ एमबीए कएने छथि। एहि सँ पूर्व साइंस बैकग्राउन्स सँ ग्रेजुएशन करैत फैशन तथा मोडेलिंग मे अपन कैरियर बनेबाक लेल जीतोड़ मेहनत केली। ईएसपीएन स्टार स्पोर्ट्स, ब्रोडकाम, एमजेन आदि मे ओहदेदार पद पर सेहो कार्य करैत अपन विलक्षण प्रतिभाक परिचय देलनि।
अपन एकमात्र हिन्दी फिल्म ‘सोचा ना था’ मे काफी समय लागि जेबाक कारणे बहुत उत्साहपूर्वक फिल्म क्षेत्र केँ नहि मानि सकली, लेकिन कैरियर मे एतेक लोकप्रिय फिल्म बनि गेला सँ हिनक अभिनय, सुन्दरता आदिक खूब चर्चा कैल गेल। वर्तमान मे फेर सँ कतेको सृजनात्मक कार्य मे अपन समय लगा रहली अछि।

robotstxt: allowed

filter: keep


text:
विराटनगर । विराटनगर–९ अस्पतालचौकस्थित आस्था क्लिनिक एण्ड डाइग्नोष्टिक सर्वसधारण तथा ज्येष्ठ नागरीकहेतु बिशेष छुट योजनासहितके उपचार सेवा घोषणा कएने अछि ।
बिशेषज्ञ चिकित्सक मार्फत स्वास्थय उपचार आ ल्याब परीक्षण सेवा उपलब्ध करबैत आएल उक्त क्लिनिक सर्वसाधारण तथा जेष्ठ नागरीकहेतु १० सँ ५० प्रतिशतधरि छुट योजना सार्वजनिक कएने अछि । क्लिनिकद्वारा रबिदिन पत्रकार सम्मेलन कक सार्वजनिक कएलगेल छुट योजना अनुसार ब्लड सुगर,थाईरोईड तथा जण्डिसके ल्याब परीक्षणमें ५० प्रतिसत छुट देलजाएत आस्था क्लिनिकके संचालक कमलेश कर्ण बतौनेछथि ।
ब्लड सुगर थाईरोईड तथा जण्डिसमें देलजाएबला ५० प्रतिसतके छुट सुविधा सब बर्गक सर्वसाधारणके साथे ज्येष्ठ नागरीसब सेहो प्राप्त कसकत । तहिना उक्त क्लिनीक ५० प्रतिसत छुट उपलब्ध होबएबला ल्याब परीक्षण बाहेकके आन सब प्रकारक ल्याब परीक्षण शुल्कमें ज्येष्ठ नागरीकके २५ प्रतिसत छुट देबाक घोषणा कएने अछि ।
ज्येष्ठ नागरीकके क्लिनिकमें उपलब्ध रहल सबप्रकारक ल्याब परीक्षणके साथे ओपिडि शुल्कमें सेहो २५ प्रतिशत आ औषधिमें १० प्रतिशत छुट भेटत आस्था क्लिनकिके संचालक कमलेश कुमार कर्ण बतौनेछथि । इ छुट योजना अखार १ गतेसँ दोसर सूचना जारी नैभेलाधरि लागु रहत ओ बतौनेछथि ।
ज्येष्ठ नागरीकसबमें प्राय मधुमेह,थाईरोईड आ जण्डिसके समस्या बहुसंख्यकरुपमें देखाईत अएलासँ बेसीसँ बेसी ज्येष्ठ नागरीक सहित सर्वसाधारण सेहो लाभान्वित होएवाक उद्धेश्यसहित अहि रोगसबहक ल्याब परीक्षणमें आधा छुटक ब्यवस्था कएलगेल ओ बतौनेछथि ।
आस्था क्लिनिक एण्ड डाइग्नोष्टिक बरिष्ठ चिकित्सक मार्फत जेनरल फिजिशियन सेवा, नवजात शिशु तथा बाल रोग विशेषज्ञ सेवा,प्रसुती तथा स्त्री रोग उपचार सेवा,छाला,यौन,कुष्ठ तथा सौन्दर्य विशेषज्ञ सेवा तथा नाक,कान,घाँटी रोग विशेषज्ञ सेवाके साथे आन विविध रोगसबहक बिशेषज्ञ सेवा सेहो उपलब्ध करबैत आएल अछि ।
बिगत ११ बर्षसँ स्वास्थय उपचार सेवा उपलब्ध करबैत आएल आस्था बिशेष छुटमें होल बडी चेकअप सुविधाके साथे ल्याब टेस्टहेतु घरेसँ नमुना संकलनके सुविधा सेहो उपलब्ध करबैत आएल अछि ।
कोशी अस्पतालचौक दक्षिण श्री हस्पिटल आगु रहल आस्था शनिदिन बाहेकके दिनसबमें स्वास्थय उपचार सेवा उपलब्ध करबैत आएल अछि ।


text:
नवका- पुरनका लेख सर्च करु...
चीनी मिल के दिन फिरत...
3 टिप्पणियां:
श्री हितेन्द्र जी,जवाब देंहटाएं
अहांक ब्लॉग पढ़लहुं.अहाँक कार्य सराहनीय अछि.हेल्लो मिथिला के लेल सेहो धन्यवाद आ बधाई.
धन्यवाद
-कुसुम ठाकुर-
hitendra bhai ji pranan,जवाब देंहटाएं
apnek samachar chini mill ke bare me padhlahu e khabar padhi ka bahut khus bhelahu, mithila ke bikask lel sarkar ekta nik kadam achhi, apnek sab lekh,samachar sab sarahniya achhi hamra taraf sa samast hellow mithila pariwar ke hardik subhkamna
WAKIL ROY
+91-9958532621
श्रीमान हितेंद्र जी,जवाब देंहटाएं
साधुबाद.
रैयाम्क चीनी मिल के बारे में अहांक लेख सराहनिए थिक मुदा किछु बात हमहूँ कहं चाहीत छी.
* रैयाम के आस-पासक गाम जेना समैला,पचाढ़ी,नव-गावं,औंसी,बसौली,बनबारी,केवटी,बलिया,छतबन आदि गाम में किसान सबहक बेहतर स्थिति जे ऐछ ओकरा लेल कहियो चीनी मिल सहयोगी नहीं भेल.हाँ किछु आ कहियो काल एहेन भेल होए त दोसर बात अछी.रैयाम सं पश्चिम जे गाम सब थिक ओही गाम बाध में मूल रुपें तरकारिक खेती होएत आबि रहल अछी जे हुनक समृधि के मूल कारन थिक.
* किछु गामक समृधि में विदेशक धनक हाथ अछी त किछु गामक लेल अगहनी /रब्बी. कुसियार त किन्नो नें.
* जखन कि मिल चालित छल तहियो किसान सबकं कुसियार मिलक आगू में सुखिएत रहित छल आ जे मिलक अन्दर चली जायेत छल तकर पाई बहार आबए तक २ बेर कुसियारक खेती भ जाईत छल.
* हाँ ई त मान परत कि मिल होमें स छेत्रक विकास होएत,लोग सबके रोजगार भेटत आ छेत्रक विकाश में सहयोगी होएत.
* एकटा बात औरो कि लोग सब कर्तब्य हीन,आलसी ,राजनीतिबाज आ भ्रष्ट छैथ(किछु लोग ७५%) जे विकाश में सबसँ पैघ बाधाक कारन बुझना जाईत अछी. (एही मुद्दा पर फेर कहियो बात होएत.) एकरा त ओतेये के लोग सब हल क सकित अछी.
* अंत में हमर अभिलासा अछी जे ई चीनी मिल जल्द सं जल्द पुनः खुली आ छेत्रक विकास में सहयोगी बनी.


text:
नारियल
नारिकेर (Cocos Nucifera, कोकोस न्युकिफेरा) एक बहुवर्षी आ' एकबीजपत्री गाछ छी। एकर गाछ नमगर तथा साखरहित होइत अछि । मुख्य गाछक उपरका हिस मे नमगर पातसभक मुकुट होएत अछि। ई गाछ समुद्रक किनार मे नुनगर वा लवणयुक्त माटि पर पाओल जाएत अछि । एकर फ'रक हिन्दुसभ धार्मिक अनुष्ठान सभ मे प्रयुक्त होएत अछि। बांग्लामे एकरा नारिकेल कहल जाएत अछि । नारिकेरक गाछ भारत मे प्रमुख रूप सँ केरल, पश्चिम बङ्गाल आ उडीसामे खूब उगैत अछि । महाराष्ट्रमे मुम्बई आओर तटीय क्षेत्र सभ आ' गोवा मे सेहो एकर उपजा होएत अछि । नारिकेर एक बड़ उपयोगी फ'अर थीक । नारिकेर देर सँ पचयवला, मुत्रशोधक, ग्राही, पुष्टिकारक, बलवर्धक, रक्तविकार नाशक, दाहशामक तथा वात-पित्त नाशक औषधि सेहो थीक ।
निरुक्त[सम्पादन करी]
औषधीय गुण[सम्पादन करी]
सन्दर्भ सामग्रीसभ[सम्पादन करी]
- ↑ Hahn, William J. (1997). Arecanae: The palms. Retrieved April 4, 2011 from the Tree of Life Web Project website.
इहो सभ देखी[सम्पादन करी]
- डाभ उपरका हरियर प्रथम स्तरीय शल्कवला ओहेन फ'अर जकर अन्त:वर्ती भाग मे श्वेत वसायुक्त ठोस नहि जमि पाओल आ' जे परिपक्व होयबा'सं पूर्वहि काटि लेल गेल वा खसि पड़ल "डाभ" कहि सेहो उद्धृत होइछ ।
Gallery[सम्पादन करी]
-
नारियलके गाछ
-
नारियल का तना
-
नारियल
-
नारियल


text:
नवका- पुरनका लेख सर्च करु...
गया मे पितृपक्ष मेला शुरू
गया मे पितृपक्ष के मेला शुरू भs गेल अछि. एहिठाम फल्गु नदी के कात मे श्राद्ध आओर तर्पण कएल जाएत अछि. शास्त्र मे मनुष्य केर लेल तीन प्रकार के ऋण बताएल गेल अछि... देवऋण... ऋषिऋण आओर पितृऋण. स्वाध्याय सं ऋषिऋण... यज्ञ सं देवऋण आओर श्राद्ध...तर्पण सं पितृऋण सं मुक्ति मिलैत अछि. एहि तीनु सं मुक्ति बिना व्यक्ति केर कल्याण नहिं होएत अछि. एहि मुक्ति के लेल... मोक्ष केर लेल... गया मे भाद्रपक्ष मास केर शुक्लपक्ष पूर्णिया सं 17 दिन चलय वाला पितृपक्ष मेला शुरू भ गेल अछि. एहि ठाम भोर मे नहा-धुआ कs तर्पण कएल जाइत अछि... फेर श्राद्ध केर पिंडदान कएल जाएत अछि. श्राद्ध केर समाप्ति पर पिंड के या त गाय के खिला देल जाएत अछि या फेर नदी मे बहा देल जाएत अछि. पिंडदान केर बाद भगवान विष्णु गदाघर केर दर्शन कएल जाएत अछि. गया मे श्राद्ध कर्म के दौरान चारि टा काज होएत अछि...हवन...पिंडदान...तर्पण आओर ब्राह्मण भोज. ई सभ काज एहिठामक पंडा सभ कराबैत छथिन्ह. कहल जाइत अछि जे लोक मरि गेल छथिन्ह ओ पितर के लोक जाइ छथिन्ह आओर हुनकर आत्मा केर शांति के लेल... मोक्ष केर लेल श्राद्ध...तर्पण करनाय जरूरी अछि.
पितृपक्ष मेला केर ई स्थान पटना सं करीब सय किलोमीटर दूर अछि. हर साल पितृपक्ष मे एहिठाम भारी मेला लगैत अछि. चूंकि ई मेला गया मे लगैत अछि एहि लेल एहि मेला के स्थानीय लोक सभ गयाजी मेला सेहो कहैत छथिन्ह. ओना त एहिठाम लोग तर्पण... श्राद्ध के लेल साल भर आबैत रहैत छथिन्ह मुदा पितृपक्ष के दिन मे किछ बेसि भीड़ रहैत अछि. मृत्यु के बाद कएल गेल पिंडदान श्राद्ध कर्म मानल जाएत अछि आओर जेहि दिन माता-पिता केर मृत्यु होइ छन्हि ओहि दिन श्राद्ध करनाय के विशेष महत्व अछि. मेला के समय मे सरकार के तरफसं सेहो नीक इंतजाम कएल जाइत अछि. गया जाए- आबए के लेल बस... ट्रेन आ दोसरो गाड़ी के नीक व्यवस्था रहैत अछि. स्पेशल ट्रेन सेहो चलाएल जाइत अछि.
सदस्यता लें टिप्पणियाँ भेजें (Atom)


text:
दरभंगा,मिथिला मिरर-सोनू मिश्रः सौराठ सभा गजगज करै छल। चारू भर पागे-पाग। लाल पाग। कोकटी पाग। उजरा पाग। वरक माथपर लाल, अधवयसूक कोकटी आ बूढ़क माथपर उजरा पाग। छत्ते-छत्ता। शिव मन्दिरमे दिन भरि बजैत घण्टा। योग्य वर-कन्याक मनोकमना पूर्त्ति लेल शिवलिंगपर चढ़ैत जनउ केर पथार। चाह-पान-जलपानक सजल दोकान-दौरी। सभा परिसरमे दरी, सतरञ्जी आ कि चद्दरि ओछा बैसल वरागत। हुनकासँ गप्प करैत कन्यागत। पिठारक उजरा चाननपर सिन्दूरक ठोप, लाल धोती आ लाले पाग पहिरने, आँखिमे काजर केने बैसल वरसँ हुनक योग्यता आदिक जानकारी लऽ सन्तुष्ट होइत लोक। वरपक्ष आ कन्यापक्षक बीच सामञ्जस्य बनबैत आ एक-दोसरा लेल योग्य सम्बन्ध देखबैत घटकराज। मिथिलाक्षरमे लिखल पञ्जीक पोथासँ अधिकार देखैत आ
उतेढ़ पढ़ैत पञ्जीकार। प्रतिदिन उपस्थित हजारोक संख्या टपि कऽ होइत लाख-सवा लाख होइत। एते लोकक परस्पर वार्त्तालापक स्वर दूर-दूर धरि पसरैत। सभा आयल सर-सम्बन्धी लेल लगपासक गाममे घरे-घर तरुआ-तीमन छनाइत, पकमान बनैत। कुल मिला चारू भरक समग्र वातावरण उत्सवी रंगमे रङल।
उपर्युक्त पाँती पढ़ि कोनो मिथिलावासीक मन गदगद भऽ उठत। लागत
जे मिथिलावासी अपन एहि समृद्ध परम्पराकेँ कते सहेजि कऽ रखने छथि, मुदा ई ‘फ्लैश बैक’ अछि। आइसँ लगभग पाँच दशक पूर्व धरिक ई स्थिति अछि। वर्त्तमान सर्वथा भिन्न अछि। अपनाकेँ हीन आ दोसराकेँ श्रेष्ठ मानबाक मानसिकता मिथिलाक एहि गौरवशाली परम्पराकेँ गीड़ि रहल अछि। आइ पाग नजरि अबैत अछि, मुदा आङुरपर गनबो जोगर नञि। जाहि सभामे दर्जनो पञ्जीकार बैसै छला ताहि ठाम मात्र चारि गोटे भेटै छथि। घटकराज एको गोटे नञि। वर सभ साल अबै छथि, मुदा एक-दू गोटे मात्र। तनिको तते उल्लू-दुत्थू होइ छनि जे एबापर पछताइत रहै छथि आ संग आयल लोक कान ऐँठै छथि जे आगाँ किनको नञि लऽ कऽ आयब।
जे मिथिलावासी अपन एहि समृद्ध परम्पराकेँ कते सहेजि कऽ रखने छथि, मुदा ई ‘फ्लैश बैक’ अछि। आइसँ लगभग पाँच दशक पूर्व धरिक ई स्थिति अछि। वर्त्तमान सर्वथा भिन्न अछि। अपनाकेँ हीन आ दोसराकेँ श्रेष्ठ मानबाक मानसिकता मिथिलाक एहि गौरवशाली परम्पराकेँ गीड़ि रहल अछि। आइ पाग नजरि अबैत अछि, मुदा आङुरपर गनबो जोगर नञि। जाहि सभामे दर्जनो पञ्जीकार बैसै छला ताहि ठाम मात्र चारि गोटे भेटै छथि। घटकराज एको गोटे नञि। वर सभ साल अबै छथि, मुदा एक-दू गोटे मात्र। तनिको तते उल्लू-दुत्थू होइ छनि जे एबापर पछताइत रहै छथि आ संग आयल लोक कान ऐँठै छथि जे आगाँ किनको नञि लऽ कऽ आयब।
जाहि वैवाहिक सभाकेँ मिथिला नरेश महाराज हरिसिंह देव आइसँ लगभग 700 बरख पहिने 1326 इ. केर लगपासमे शुरू केने छला ताहिसँ हमरा लोकनिकेँ तेहन अरुचि भेल, एकर ततेक खिधांस कयल, अपन परम्पराकेँ लतिया आधुनिकताक बिहाड़िमे तेना ने उधिआय लगलहुँ जे ई ठोहि पाड़ि कनबा लेल विवश अछि। ई अपन अन्तिम साँस गनि रहल अछि। तहिया जहिया यातायात आ सञ्चार केर कोनो सुविधा नञि छल तहिया मिथिलाक धमनीमे एक रंग सांस्कृतिक चिन्तनक रक्त प्रवाहित छल। आ आइ जखन सभ तरहेँ हमरा लोकनि सम्पन्न छी आ सञ्चार आ यातायातक आधुनिक सुविधा उपलब्ध अछि तँ हमरा लोकनि अपन गौरवाशाली सांस्कृतिक परम्पराक जड़ि काटि रहल छी। हमर जे परम्परा विश्वकेँ आकर्षित केलक, कऽ रहल अछि आ एकर अनुकरणमे नव ढंगेँ सामूहिक विवाह आदि भऽ रहल अछि तकरा हमरा लोकनि त्यागि चुकल छी।
मन पड़ैत अछि एकगोट सूनल कथा। कहाँ दन एकगोट भारतीय नेता विदेश गेला। ओहि ठाम ‘नैकेट क्लब’सँ हुनका आमंत्रण भेटलनि। ओकर सदस्य क्लबमे नङटे रहै छला। से ओकरा सभसँ आमंत्रण पाबि नेताजी क्लब लेल बिदा भेला। बाटमे सोचलनि जे किए ने ओकरे सभ जकाँ उपस्थित होइ। ओकरा सभकेँ लगतै जे आधुनिक हेबामे भारत ओकरा सभसँ कनेको कम नञि अछि। बस फेर की छल, नेताजीक कार क्लब लग रूकल तँ ओ अपन सभटा वस्त्र फोलि नङटे बहरेला, मुदा ओहि ठाम स्थिति एकदम विपरीत छल। क्लबक सदस्य सभ
विचारने छला जे भारत कते विकसित देश अछि जे ओहि ठाम तेहन वस्त्र पहिरल जाइत अछि जे ओकरा ‘नैकेट क्लब’ केर प्रयोजने नञि छै। हमरा लोकनि ने भरि दिन नीचासँ ऊपर टाइट वस्त्र पहिरै छी जे थोड़े काल वस्त्र विहीन रहब स्वास्थ्यकर होइत अछि। किए ने भारतीय नेताक स्वागत भारतीय परिधानमे करी। से नेताजी जखन कारसँ बहरेला तँ हुनका स्वागतमे विदेशी सभ धोती-कुर्त्ता पहिरने चारू कात ठाढ़ छला आ नेताजी बीचमे नाङट। ठीक एहने स्थिति हमरा सभक भऽ गेल अछि। जाहि वैवाहिक सभाकेँ लऽ मिथिलावासी समग्र संसारमे विशिष्ट मानल जाइत रहला अछि, आइयो मानल जाइ छथि, तकर हमरा लोकनि गर्दनि रेति रहल छी। एखनो सभावास सभ साल होइत अछि। मधुबनी जिलाक सौराठमे सभा लगैत अछि, मुदा उसरल-उसरल सन। जाहि सभाक प्रसंग कहल जाइ छल जे सवा लाख लोक जुटबापर ओहि ठामक पीपड़क गाछक सभ पात मौला जाइ छल, पात मौलाइते लोक बूझि जाइ छल जे सभामे एक लाखसँ बेसी लोक जुटि गेला, से सभा आइ स्वयं मौला रहल अछि।
देश-विदेशसँ होइ छल जुटान
पहिने सौराठ सभामे मिथिलाक सभ जिला पूर्णिञा, खगड़िया, बेगूसराय, सहरसा, सुपौल, मधेपुरा, समस्तीपुर, मुजफ्फरपुर, हाजीपुर, देवघर, भागलपुर, मुंगेर, कटिहार, मधुबनी, दरभंगाक संग नेपालक मिथिला क्षेत्रसँ तँ लोक जुटिते छला, मध्यप्रदेश, राजस्थान, छत्तीसगढ़, झारखण्ड, महाराष्टÑ आदि राज्यक भोपाल, रायपुर, जयपुर, मालदह, वाराणसी आदिसँ सेहो मैथिल अबै छला। ई कही जे देश भरिसँ जुटै छला। देशे की विदेशोसँ अबै छला आ सभामे अपन कन्या, बहिन, भतीजी आदि लेल योग्य वर चुनै छला। कन्या पक्षकेँ योग्य वर आ वर पक्षकेँ अपना योग्य कन्या भेटि जाइ छलनि।
कतेको ठाम लगै छल सभा
पहिने मिथिलामे सौराठक अतिरिक्त सीतामढ़ीक ससौला, झञ्झारपुरक समीप परतापुर, दरभंगाक सझुआर, सहरसाक महिषी आ पूर्णिञाक सिंहासनमे सेहो ई सभा लगै छल। जेना-जेना मैथिल आधुनिक होइत गेला सभा सभ उसरैत गेल। बाँचि गेल मात्र सौराठ सभा। ईहो उसरि रहल अछि। कतेको गोटे कहै छथि जे एहूसँ बेसी ठाम सभा होइ छल आ विभिन्न जातिक लेल होइ छल जे समटा कऽ मैथिल ब्राह्मण आ कर्ण कायस्थ मात्र लेल रहि गेल।
अपवादे होइ छल घर कथा
पहिने अपवादे स्वरूप वर्त्तमान जकाँ घर-कथा होइ छल। सभटा कथा सभेसँ होइ छल। एकर बहुत रास लाभ छल। सभसँ पैघ आर्थिक लाभ छल। आइ जते कथा होइत अछि ताहिमे वर तकबापर जते खर्च भऽ जाइ छल ततेमे कतेको गोटेक बेटीक विवाह भऽ सकैछ। एकरा संग समय केर बचत सेहो छल। एहि लेल गामे-गामे बौआय नञि पड़ै छल। ई तय छल जे सभामे बालक भेटिए जेता। एके ठाम सभ तरहक बालक। एहिमे जे पसिन्न भऽ जाय। एक बरख नञि भेल तँ अगिला बरख सही। एहन नञि होइ छल जे सभा गेनिहारकेँ बौआय पड़ै छलनि। वरो पक्षक लेल ई सुअवसर छल जाहिसँ आइ हमरा लोकनि पूर्णत: वञ्चित भऽ रहल छी।
अद्वितीय वैज्ञानिक अवधारणा पञ्जी
सौराठ सभा पञ्जी केर वैज्ञानिक अवधारणापर केन्द्रित रहल अछि। जे तथ्य आधुनिक विज्ञान आइ बूझि रहल अछि तकरा मिथिला आइसँ 700 साल पहिने ने मात्र बूझि गेल छल अपितु एकरा जाँचि-परखि लागू सेहो केलक। आधुनिक विज्ञान मानैत अछि जे निकट रक्त-सम्बन्धीक बीच वैवाहिक सम्बन्धसँ बहुत रास विकार अबैत अछि। ओतहि एकरा बारि देबापर होबऽ वला सन्तान तीक्ष्ण बुद्धिक तँ होइते अछि ओकरामे अपन माता-पिताक गुण पक्ष बेसी अबैत अछि। कतेको अनुसन्धान एहि चिन्तनपर मोहर लगेलक अछि। एही तथ्यकेँ ध्यानमे राखि पञ्जीकार माता आ पिता पक्ष दिससँ ई देखि विवाहक स्वीकृति दै छथि जे कतहु कोनो पीढ़ीमे रक्त सम्बन्धक निकटता तँ ने अछि। पञ्जीकार विश्वमोहन मिश्र कहै छथि जे ओना तँ मातृ आ पितृ पक्ष दुनू दिससँ 32-32 पीढ़ीक उतेढ़ पढ़ल जाइत अछि जे एहिमे रक्तक निकटता तँ ने अछि, मुदा पितृ पक्षसँ सात आ मातृ पक्षसँ पाँच पीढ़ीमे कतहु एके कुल-मूल केर नञि होयब अनिवार्य अछि। ई काज कहियो जरैल, पिलखवाड़, ननौर, कछुआ चकौती, कोइलख आदिक पञ्जीकार एहि ठाम करै छला। आइ मात्र चारि गोटे भेटै छथि।
सामाजिक सरोकारकेँ भेटै छल मजगूती
सौराठ सभा समग्र मिथिलाकेँ समवेत हेबाक अवसर दै छल। मिथिलाक विभिन्न जिलाक लोक एकठाम जुटै छला जाहि अवसरसँ हमरा लोकनि चूकि रहल छी। सभाक यैह गुण ओहू मिथिलावासीकेँ आकर्षित करै छल जिनका कोनो कथा करबाक नञि रहै छलनि, मुदा ओ एहिमे जुटै छला। कनेको सजग मैथिल एहिमे अवश्य पहुँचथि आ जाबत सभा समाप्त नञि होइ छल ताबत की तँ अबै-जाइ छला अथवा लगपासक अपन सर-सम्बन्धी ओतऽ टिकै छला जे सामाजिक सरोकारकेँ आरो मजगूत करै छल। ककरो कन्या किंवा वरक कथा तय करेबामे भूमिका निमाहबासँ सेहो सामाजिक सरोकार अपन मूल अर्थमे बनल रहै छल। आइ हमरा लोकनि एहिसँ पूरापूरी वञ्चित भऽ रहल छी।
सभा उसरबाक मूल कारण काटर प्रथा आ मीडिया
एतेक समृद्ध परम्पराक धारा सुखा जेबाक मूलमे मिथिलावासीक परम्राक मोह छोड़ि देब तँ कारण रहबे कयल, संगहि काटर प्रथा (दहेज प्रथा) सेहो एकरा समाप्त करबामे अपन भूमिका निमाहलक। विद्याक बलपर समग्र विश्वमे अपन कीर्त्ति-पताका फरेनिहार मिथिला कहिया अर्थक पाछाँ नञि बौआयल। सभ दिन टाका-पाइसँ बेसी महत्व विद्या आ अपन संस्कृतिकेँ देलक। जेना-जेना हमरा लोकनिकेँ आधुनिकताक बसात लागल तेना-तेना हमरा लोकनि धनकेँ महत्व दैत गेलहुँ आ यैह परिवर्त्तित मानसिकता काटर प्रथाकेँ सभोमे सन्हिएलक। पुरान लोकक अनुसार वर पक्ष जुटै तँ छला, मुदा कुल-मूलसँ बेसी हुनक ध्यान कन्यागत लोकनिक बगुलीपर रहै छलनि। जखन एकर जानकारी सार्वजनिक भेल तँ विरोध आरम्भ भेल, से तेना जे लोक आयब कम कऽ देलनि आ धीरे-धीरे छोड़ि देलनि। दोसर एहि ठाम जुटऽ वला भीड़क अपन राजनीतिक उपयोग करबाक चलनसारि सेहो आघात पहुँचेलक। सभाकेँ रसातलमे पहँुचेबामे मीडियाक भूमिकाकेँ सेहो नकारल नञि जा सकैत अछि। एकरा ‘वरक बजार’ आ ने जानि की-की कहि चौल करऽ वला रिपोर्ट सभामे एनिहारकेँ रोकलक।
समाप्त नञि भेल अछि आशाक किरण
वैवाहिक सभा आ पञ्जी प्रथाक जीवनकेँ लऽ जतऽ निराशाक स्थिति अछि ओतहि आशाक किरण पूरा-पूरी समाप्तो नञि भेल अछि। जतऽ पञ्जीकार लोकनिमेसँ अधिकांश सभा आयब छोड़ि देलनि अछि ओतहि हरेकृष्ण झा नूनू बाबू, विश्वमोहन मिश्र, मङनू मिश्र आ प्रमोद मिश्र एहि परम्पराकेँ जिएने रखबा लेल भरि सभा डटल रहै छथि आ सिद्धान्त लिखैत रहै छथि। उल्लेखनीय अछि जे बहुत रास पञ्जीकार परिवारक नव पीढ़ीक लोक एहिसँ विरत भऽ गेला अछि। सरकारी सेवा आ आन-आन व्यवसायमे लागि गेला अछि। पञ्जीकारक रूपमे भेटऽ वला सम्मानमे आबि रहल कमी हुनका सभकेँ एहिसँ फराक केलकनि। पहिने गामे-गामे पञ्जीकार जाथि तँ हुनक स्वागत होइ छल। आइ एहिमे स्खलन आयल अछि। समाज पहिने जकाँ स्वागत तँ नहिञे करैत अछि, पञ्जीकारकेँ देखि सय मोन पानि पड़ि जाइ छनि। एहन विपरीत परिस्थितियोमे पञ्जीकार विश्वमोहन मिश्र अपन पुत्र विमलेन्दु शेखर मिश्र आ आलोकचन्द्र मिश्रकेँ एहि विद्यासँ जोड़ि कऽ रखने छथि आ एहिमे निपुण केने छथि। एही तरहेँ उत्तर प्रदेशक मथुरा केर मक्खन मिश्र सन लोक सेहो छथि। हुनक पूर्वज कतेको सय साल पहिने मिथिलासँ चलि गेला आ ओतहि बसि गेला। मक्खन मिश्र सभ बरख सभाक समयमे आबि मिथिला भ्रमण करैत रहला अछि। एतबे नञि अपन भातिज भूपेन्द्र कुमार मिश्रकेँ सेहो एहि ठाम अनलनि जे ई परम्परा चलैत रहय।
संकल्प लऽ योजनाबद्ध प्रयासक जरूरति
सौराठ सभाकेँ नव जीवन देबा लेल, नव उत्साह आ ऊर्जासँ भरबा लेल आवश्यकता अछि जे एक-एक मिथिलावासी संकल्प लेथि आ तय करथि जे पहिने जकाँ बेटा-बेटीक विवाह सभेसँ करब। एहिमे युवा-शक्तिक समवेत होयब सभसँ बेसी जरूरी अछि। युवा जँ चाहथि तँ कोनो धाराकेँ अपना बलपर मोड़ि सकै छथि। आइ तँ ई सभा आर बेसी उपयोगी भऽ सकैत अछि जखन लोक लग समयक घोर अभाव भेल जा रहल अछि। फेरसँ पुरान स्थिति पलटाबऽ लेल योजनाबद्ध ढंगसँ प्रयासक जरूरति अछि। एहि दिस गोट-पगरा डेगो बढ़ल अछि। पछिले साल घर कथाक बाद मिहिर कुमार झा महादेव आ चन्दन कुमार झा केर बरियाती सौराठ सभासँ बिदा भेल छलनि। शेखरचन्द्र मिश्र आदि सभाकेँ फेरसँ प्रतिष्ठित करबाक प्रयास पछिला कतेको बरखसँ कऽ रहला अछि। हिनके सभ जकाँ समग्र मिथिलासँ समवेत प्रयास हो तँ सौराठ सभा अपन अतीतकेँ दोहरा सकैत अछि। एक बेर दरभंगामे आ सीतामढ़ीमे फेरसँ सभा आरम्भ करबाक बात चलल छल, मुदा कोनो ठोस परिणाम सोझाँ नञि आयल। आउ 10 जुलाइ 2013 सँ शुरू भऽ रहल सभाक अवसरपर संकल्प ली जे अपन गौरवशाली अतीतकेँ पुन: प्रतिष्ठित करब। जते गोटे सभा उसरबासँ दुखी छथि ततबे गोटे जँ एहि दिशामे सजग भऽ सक्रिय होथि तँ सौराठ सभाक दिन घूरब कोनो असम्भव नञि।
(उक्त समाद पूर्वमे दरभंगा सं प्रकाशित होइवला दैनिक मैथिली अखबार मिथिला अवाज मे प्रकाशित भय गेल अछि)
प्रस्तुति : अमलेन्दु शेखर पाठक
प्रस्तुति : अमलेन्दु शेखर पाठक
साभारः (मैथिली न्यूज ब्लॉग स्पॉट)


text:
सीमाञ्चल समदिया
जनकपुरधाम । कोराना महामारीकेँ चपेटामे सुरक्षाकर्मीसब सेहो आइब गेल छै । जनतासंगे प्रत्यक्ष सरोकार रखनिहारसब मादे प्रहरी अग्रतामे रहैत छै । हरेक विसम् परस्थितीमे खटैत आएल प्रहरी कर्मचारीसब मात्र प्रदेश दूमे १ सय २६ गोटे संक्रमित भेल छै ।
प्रदेश दूके प्रदेश प्रहरी कार्यालयस’ जनतब भेटल अनुसार तराईक्षेत्रकेँ जिलामे सर्वाधिक संक्रमित सिरहा, पर्सा आ सप्तरीमे रहलछै। प्रदेश-२के सिरहा जिलामे ४०, पर्सामे ३९ एवं सप्तरीमे २४ गोटे विभिन्न तहकेँ प्रहरी अधिकारी, कर्मचारी कोरोना संक्रमणकेँ सिकार भेल छै ।
संक्रमीत हुअबाला प्रहरी अधिकारी कर्मचारीसभमे प्रहरी नायब उपरिक्षक(डिएसपी)-१, प्रहरी निरिक्षक(इन्सपेक्टर)-२, प्रहरी नायव निरिक्षक(सब-इन्सपेक्टर)-७, प्रहरी सहायक निरिक्षक(असिस्टेन्ट सब-इन्सपेक्टर)-१३,गोटे कोरोना संक्रमित भेल छै ।
तहिना २७ गोटे प्रहरी हबलदार, ७० गोटे प्रहरी जवान एवं ६गोटे प्रहरी सहयोगी सेहो कोरोना संक्रमीत भेल छै । संक्रमीत सभकेँ प्रदेश अन्तर्गत विभिन्न अस्पतालके आइसोलेशन सेन्टरमे निगरानीमे एवं प्रहरी कार्यालयसभमे रहल कोरेन्टाइनमे राखल गेल छै ।
बिभिन्न घटना सम्बन्धमे सूचना दिअ आबबालासभ, विभिन्न अपराध मुद्दामे थुनुवामे रहल सभसंगे सम्बन्धितसभकेँ अभिभावक,अधिवक्ता आदिसभ भेट करए आबबालासभ रहने हुनकासभके मादे प्रहरी अधिकारी आ कर्मचारी सभमे कोभिड-१९केँ संक्रमण पटल हुअ सकैए; एहन अनुमान प्रहरी कएने छै ।
कोरोना संक्रमीत/‘पोजेटीव’ भेलहा प्रहरीसभ मध्ये मंगल दिन-९गते धैर ७७ टा प्रहरी कर्मचारी कोरोना संक्रमणस’ मुक्त भ’क’ अपन-अपन घर काम पर सेहो घुरल छै ।


text:
बिराटनगर ८ फागुन । इलाका प्रहरी कार्यालय रंगेली, मोरङमें कार्यरत ईन्सपेक्टर अनमोल खड्का आ १ नम्वर प्रदेश प्रहरी कार्यालय, विराटनगर दरबन्दी रहल तथा अनुसन्धान समूह (आरआईटी) में कार्यरत सई फिरोज कुमार चौधरी माघ महिनाके सर्वोत्कृष्ट प्रहरी (बेस्ट पुलिस अफ दि मन्थ ) घोषित भेल छथि ।
अपन जिम्मेबारीमें आएल काम कर्तव्यनिष्ठ आ साहसपुर्वक कार्यसम्पादन कएलबातक मुल्यांकन करैत खड्का आ चौधरीके माघ महिनाके सर्वोत्कृष्ठ प्रहरी घोषित कएलगेल १ नम्बर प्रदेश प्रहरी कार्यालय विराटनगर जानकारी देने अछि । किछ समय पहिने मोरङ धनपालथान गाउँपालिका वडा नम्वर–७ के कुसियार खेतमें गाडल अवस्थामें भेटल दुगोटे ब्यक्तीके शव आ ललितपुर, गोदावरी नगरपालिका वडा नम्वर–१२ स्थित गोदाम घरमें गाडल अवस्थामें भेटल दोसर ब्यक्तीके शव सम्बन्धित आपराधिक घटनामें संलग्नसबके पक्राउकक कानुनी दायरामें आनमें खेललगेल महत्वपुर्ण भुमिकाके कदर करैत खड्का आ चौधरीके माघ महिनाके सवोत्कृष्ट प्रहरी घोषणा कएलगेल सम्बन्धित कार्यालय जानकारी देने अछि ।
अहिके संगे आम नागरिकमें सुरक्षाके अनुभूति कायम करैत नागरिक समक्ष प्रहरीके छवि उँच बनाबमें सेहो खड्का आ चौधरीके भुमिका प्रशंसनीय रहल १ नम्बर प्रदेश प्रहरी कार्यालय विराटनगर जानकारी देने अछि ।
प्रहरी कर्मचारीके मनोवल बढाबलेल तथा सम्पादित कार्यके उचित मूल्याङकन करैत १ नम्बर प्रदेश प्रहरी कार्यालय विराटनगर प्रदेश भरिके प्रहरी कर्मचारीसब मध्य प्रत्येक महिना सर्वोत्कृष्ट प्रहरी चयन करैत आएल अछि ।
सर्वोत्कृष्ट घोषित भेल प्रहरी कर्मचारीके पुरस्कृत करैत ओकरासबद्वारा सम्पादित उत्कृष्ट कार्यके बिवरण सहितके फ्लेक्स प्रिण्ट कक १ नम्बर प्रदेश प्रहरी कार्यालय बिराटनगरमें निर्माण कएलगेल स्तम्भ तथा १ नम्बर प्रदेश अन्तर्गत रहल इलाका प्रहरी कार्यालयसबमें १ महिना धरि राखल जाईत अछि ।


text:
विराटनगर ८ बैशाख । सुनसरीके रामधुनी नगरपालिका–२ में भेल मोटरसाईकिल दुर्घटनामें परिक एकगोटे चालकके मृत्यू भेल अछि ।
बुधके राति पौने ८ बजेके समयमें पुर्वसँ पश्चिम दिस जारहल को १७ प ३२४५ नम्बरके मोटरसाईकिल अपने अनियन्त्रित भक हसनपुरस्थित नहरके पुल परसँ खसल छल ।
ओहि घटनामें रामधुनी नगरपालिका ८ के ४३ बर्षिय धुर्वकुमार चौधरीके मृत्यू भेल १ नम्बर प्रदेश प्रहरी कार्यालय विराटनगर जानकारी देने अछि ।
नहरमें खसलासँ मोटरसाईकल सहित चालक लापता भेल खबर भेटलापर पहुँचल ईलाका प्रहरी कार्यालय पकलीके प्रहरी टोली खोजतलास शुरु कएने छल ।
खोजैत गेलापर राति साढे ९ बजे मोटरसाईकल सहित चौधरीके शव भेटल प्रहरी जानकारी देने अछि । मृत भेटल चौधरीके कानूनी प्रकृया पुरा कक शव परिक्षणहेतु धरानके बि.पी.कोईराला स्वास्थ्य बिज्ञान प्रतिष्ठान पठाएलगेल तथा थप अनुसन्धान भरहल प्रहरी जानकारी देने अछि ।


text:
अमृता शेरगिल
अमृता शेरगिल (३० जनवरी १९१३ - ५ दिसम्बर १९४१) भारतक प्रसिद्ध चित्रकारसभमे सँ एक छल। हुनकर जन्म बुडापेस्ट (हङ्गेरी) मे भेल छल। कला, सङ्गीत आ अभिनय बचपन सँ हिनकर सङ्गी बनि गेल। २०म् शताब्दीक ई प्रतिभावान कलाकारकें भारतीय पुरातात्विक सर्वेक्षणद्वारा सन् १९७६ आ सन् १९७९ मे भारतक ९ टा सर्वश्रेष्ठ कलाकारसभमे शामिल केनए अछि। सिख पिता उमराव सिंह शेरगिल (संस्कृत-फारसीक विद्वान आ नौकरशाह) आ हङ्गेरी मूलक यहूदी ओपेरा गायिका माता मेरी एन्टोनी गोट्समनक ई सन्तान ८ वर्ष कऽ आयुमे पियानो-भायोलिन बजबैक सङ्ग-सङ्गे क्यानभास पर सेहो हाथ आजमाबऽ लागल छल।
सन् १९२१ मे अमृताक परिवार समर हिल शिमलामे आबि बसि गेल। बादमे अमृताक माता हिनका सङ्ग लऽ इटली चलि गेल आ फ्लोरेन्सक सेन्टा अनुन्जियाटा[१] आर्ट स्कूलमे हिनकर दाखिला कराए देलक। पहिने ओ ग्रयान्ड चाउमिअरमे पियर्रे ब्लेन्टक आ इकोल डेस बिउक्स-आर्टसमे ल्यूसियन सायमनक मार्गदर्शनमे अभ्यास केलक। सन् १९३४ कऽ अन्तमे ओ भारत वापस आएल। बाइस साल सँ कम उमरमे ओ तकनीकी तौर पर चित्रकार बनि चुकल छल आ असामान्य प्रतिभाशाली कलाकारक लेल आवश्यक सम्पूर्ण गुण हुनकामे आबि चुकल छल।[२] पूर्ण रुप सँ भारतीय नई भेलाक बादो ओ भारतीय संस्कृतिकें जानवाक लेल बहुत उत्सुक रहैत छल। हिनकर प्रारम्भिक कलाकृतिसभमे पेरिसक किछ कलाकारसभक पाश्चात्य प्रभाव साफ झलकैत छल। जल्दीए ओ भारत आएल आ अपन मृत्यु धरि भारतीय कला परम्पराक पुन: खोजमे जुटल रहल। हुनका मुगल आ पहाडी कला सहित अजन्ताक विश्वविख्यात कला बहुत बेसी प्रेरित-प्रभावित केनए छल। ओना तँ हुनकर शिक्षा फ्रान्सक पेरिसमे भेल पर अन्ततः हुनकर तूलिका भारतीय रङ्गमे रङ्गल गेल छल। हुनकामे विद्यमान भारतीयताक जीवन्त रङ्ग हुनकाद्वारा बनाएल गेल चित्रसभमे देखल जा सकैत अछि।[३]
अमृता अपन हङ्गेरियन चचेरा भाए सँ सन् १९३८ मे विवाह केलक, फेर ओ अपन पुश्तैनी घर गोरखपुरमे आबि बसि गेल। सन् १९४१ मे अमृता अपन पतिक सङ्ग लाहोर चलि गेल, ओतय हुनकर पहिल पैग एकल प्रदर्शनी होवाक निश्चय कएल गेल छल, मुदा एकाएक ओ गम्भीर रूप सँ बीमार भऽ गेल आ मात्र २८ वर्षक आयुमे शून्यमे विलीन भऽ गेल।
विरासत[सम्पादन करी]
चित्र दीर्घा[सम्पादन करी]
-
आत्म चित्र, १९३०
-
आत्म चित्र (शीर्षकहीन), १९३१
-
कालरा सुजेसी, १९३२
-
हङ्गेरियन जिप्सी गर्ल, १९३२
-
तीन लड़कीसभक समूह, १९३५
-
वधू कऽ शौचालय, १९३७
-
ग्रामिण दृश्य, १९३८
सन्दर्भ सामग्रीसभ[सम्पादन करी]
- ↑ "मेरी प्रिय महिला चित्रकार अमृता शेरगिल" (एचटीएम), जो न कह सके, अन्तिम पहुँच २६ मार्च २००९।
- ↑ "कला और कलाकार अमृता शेरगिल" (एचटीएम), अभिव्यक्ति, अन्तिम पहुँच २६ मार्च २००९।
- ↑ "कला की जीवंत रंग अमृता शेरगिल" (एएसपी), अमर उजाला, अन्तिम पहुँच २६ मार्च २००९।


text:
वास्तुक
वास्तुक, वास्तुविद् या आर्किटेक्ट (Architect) ओ व्यक्ति छी, जे भिन्न-भिन्न भवन आ इमारतसभक व्यापक संकल्पना आ दूरगामी कल्पनायुक्त अभिकल्पना (डिजाइन) सँ सम्बन्धित कला आ विद्यामे दक्ष होए तथा नक्साद्वारा या मापकद्वारा प्रतिरूप बनाए त्रिविमितीय दृश्य वास्तु सम्बन्धी अपन विचार व्यक्त करवाक लेल समर्थ होए आ फेर अपन अभिकल्पित इमारतसभक निर्माण कार्यक यथोचित रूपसँ निरीक्षण करैत होए, अथवा जे उत्कृष्ट कोटिक भवन आ ओकर पर्यावरण तैयार करवाक आस्था रखैत वास्तुकलाक यथोचित रूपमे काममे आनैत होए तथा भवनसभक अभिकल्पन आ ओकर रचनाक निर्देशनकें बड्ड नीकसँ व्यवसाय करैत होए ।[१]
परिचय संपादित करें
एकर अतिरिक्त वास्तुकक पवित्र कर्तव्य अछि की ओ भवन निर्माणक काल, स्थान तथा युगक प्रवृत्तिकें चित्रण करै । ओकर समस्त सृजनात्मक क्रियाकलापक फलस्वरूप कीछ नवीन, कीछ असाधारण, कीछ भावनापूर्ण तथा उपयुक्त सृष्टि होइत अछि, जकर विषयमे ओकर अनुमान स्पष्ट आ कल्पनाचातुर्य प्रत्युत्पन्न तथा प्रत्यक्ष होवाक चाही, वास्तुकक उद्यम सँ उत्साह, समृद्धि, न्यूनतम पुनरावृत्तिक सङ्ग अधिकतम सौन्दर्य आ वास्तविक उपयोगिताक सङ्ग स्वरूपक पवित्रता प्रकट होइत अछि । ई नेतृत्वपूर्ण नैष्ठिक सृजनात्मकताक कारण वास्तुककें मूर्तिमान सृष्टाक औचित्यपूर्ण नाम देल जाइत अछि ।
व्यावसायिक आवश्यकतासभ संपादित करें
सन्दर्भ सामग्रीसभ संपादित करें
- ↑ The Nova Scotia Legislature Archived July 21, 2011, at the Wayback Machine.[[]]


text:
सलमान खान
सलमान खान भारतीय चलचित्र क्षेत्रक बहुप्रसिद्ध अभिनेता छी ।अब्दुल रशीद सलीम सलमान खान एक भारतीय फिल्म अभिनेता, निर्माता, सामयिक गायक आर टेलिभिजन व्यक्तित्व अछि। तीस साल लम्बा चलचित्र क्यारियरमे, खान बहुत पुरस्कार प्राप्त केने छेल, जेमेसे एक फिल्म निर्माताके रूपमा दुई राष्ट्रिय फिल्म पुरस्कार, आर दुई फिल्म फेयर पुरस्कार अभिनयके लागि छेल। उनक एशिया आर भारतीय प्रवासी संसारमे उल्लेखनीय अनुगमन अछि, आर मिडियामे संसार आर भारतीय सिनेमाके सबसे व्यावसायिक रूपमे सफल कलाकारसभके रूपमा उल्लेख करल अछि | फोर्ब्स २०१८ के सूचीमे सलमान खान विश्वको शीर्ष-भुक्तान १०० सेलिब्रिटी मनोरन्जनकर्तासभके सूचीमे ३७.७ मिलियन डलर कमाईके ८२ नुम्बर पे छेल | सलमान खान २०१० से रियलिटी शो बिग बोसके होस्टके नामक सेहो जानल जाईत अछि |
पटकथा लेखक सलीम खानके जेस्ठ बेटा, सलमान खान बिवी हो तो आइसी मे सहयोगी भूमिकासे आपन अभिनय जीवन शुरू करने छेल, साथे मैने प्यार कीया मे मुख्य भूमिका खेल्न छेल । १९९० दशकमे खान बलिउड जारी राइख रोमान्टिक नाटक हम आपके हैं कौन सहित बहुत निर्माणमे भूमिका खेल्न छेल । १९९४ मे एक्शन थ्रिलर करण अर्जुन, १९९९ मे हास्य बीवी नम्बर १, आर पारिवारिक नाटक हम साथ-साथ हैं सेहो खेल्न छेल । २००० दशकमे भेल गिरावटके बाद, खान २००९ मे वान्टेड , दबंग (२०१०), रेडी (२०११), एक था टाइगर (२०१२), किक (२०१४), सुल्तान (२०१६) आर टाइगर जिंदा है (२०१७) जेहेन सफल एक्शन फिल्महसभमे मुख्य भूमिका खेल्के स्टारडम हासिल करने छेल । फोर्ब्स २०१५ मे उनके संसारक शीर्ष-भुक्तान १०० सेलिब्रिटी मनोरन्जनकर्तासभके सूचीमे समावेश करने छेल; खान आर अमिताभ बच्चन दुनो सूचीमे ३३.५ मिलियन डलर कमायीके साथ ७१ नुम्बरपे छेल |
आपन अभिनय जीवनके अतिरिक्त, खान एक टेलिभिजन प्रस्तुतकर्ता छि आर उनक परोपकारी संस्था बीइंग ह्युमन फाउन्डेशन मार्फत मानवीय कारणसभके बढावा सेहो दइत अछि। खानक अफ पर्दा जीवन विवाद आर कानुनी समस्यासभसे मार्ड छि । २०१५ मे उनके एउटा लापरवाह ड्राइभि केसके लागि अपराधी हत्याके अभियोगमे दोषी ठहराइल छेलै आर २०१८ मे उनक ब्ल्याकबच शिकार केसमा दोषी ठहराइल छेलै आर पाच सालके जेल सजाय सुनाने छेलै | अपिलके सुनुवाइ भया रहल बखत उ जमानतमे बाहर अछि ।
प्रसिद्धि फिल्म संपादित करें
सन्दर्भ सामग्रीसभ संपादित करें
- ↑ "Salman Khan Weight, Height, Age, Measurements, Net Worth", Celebrity Measurements, अन्तिम पहुँच २०१५-०९-२६।


text:
पटना । लगभग 40 साल पुरान सपना जमीन पर उतरबा लेल तैयार अछि। ओना इ सपना एतबा बेर टूटल आ जुडल अछि जे एखनो सहसा विश्वास करब मुश्किल भ रहल अछि, मुदा इ सच अछि जे पटना मे गंगा क कछैर मे दीघा स लकए कच्ची दरगाह क बीच फोर लेन सड़क निर्माण क सपना कए जमीन पर उतारबा लेल सोमदिन एकटा पैघ फैसला भेल। कैबिनेट एहि सड़क निर्माण कए अपन मंजूरी द देलक। सरकार हुडको स ऋण लकए आ अपन राशि स गंगा एक्सप्रेस वे क निर्माण कराउत। पूर्व मे इ सड़क दीघा स दीदारगंज तक बनबाक छल मुदा आब एकरादीदारगंज स आगू बढ़ाकए कच्चीदरगाह तक बढ़ा देल गेल अछि। ओहि ठाम एकरा एनएच-30 क कनेक्टिवटी भेट जाएत आ फेर गंगा पर प्रस्तावित छह लेन क पुल स सेहो इ जुड़ जाएत। गंगा एक्सप्रेस वे क लंबाई आब 23.50 किमी भ गेल अछि।
चार साल मे निर्माण क काज पूरा क लेबाक लक्ष्य तय कैल गेल अछि। सोमदिन कैबिनेट क बैसार मे योजना कए स्वीकृति देत 1160 करोड़ टका सेहो एहि लेल मंजूर कैल गेल। गंगा एक्सप्रेस-वे क निर्माण मे 3160 करोड़ क खर्च आउत। जाहि मे 2000 करोड़ क मदद हुडको स भेटत। राज्य सरकार मात्र 770 करोड़ लगाउत।
एहि सडक क इतिहास बड पुरान अछि। कुल तीनटा सरकार एकरा बनेबाक प्रयास केलक। सबस पहिने 70 क दशक मे इ सपना देखल गेल, मुदा जखन गंगा पर पुल लेल केंद्र राशि नहि देलक तखन आवश्यकता कए देखैत बिहार सरकार एहि सडक लेल मंजूर राशि कए महात्मा गांधी सेतू लेल निर्गत क देलक । 90 क दशक मे सेहो इ बनेबाक प्रयास भेल मुदा टकाक व्यवस्था नहि भ सकल। नीतीश कुमार सेहो पिछला कई साल स एहि लेल प्रयास क रहल छलाह, मुदा गप नहि बनि पाबि रहल छल। पहिने एकरा पीपीपी मोड मे बनेबाक निर्णय भेल छल। मुदा तकनीकी अड़चन आ निर्माण कंपनी क बेरुखी क बाद राज्य सरकार एकरा अपने बनेबाक निर्णय केलक अछि। भू-अर्जन आदि पर करीब 390 करोड़ क खर्च आउत। निर्माण क क्रम मे पटना, सारण आ वैशाली क जमीन अधिगृहित कैल जाएत। पूर्व मे इ प्रक्रिया बहुत हद तक पूरा भ चुकल अछि। हुडको स भेटल कर्ज क अदायगी 16 साल मे करबाक अछि । जेकरा लेल सरकार टाल टैक्स सेहो वसूलत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
पटना। गया मे देहरादून आ चेन्नई क बाद देश क तीसरे आफिसर्स सैन्य प्रशिक्षण अकादमी क निर्माण पर 450 करोड़ टका खर्च होइत। एकर अलावा सेना द्वारा शीघ्र गया मे पैघ आ अत्याधुनिक स्तर क चिकित्सा सेवा सेहो शुरू कैल जाइत। रक्षा मंत्रालय क आला अधिकारी गया मे सैन्य प्रशिक्षण अकादमी क निर्माण क संबंध मे मुख्यमंत्री नीतीश कुमार क संग एकटा बैठक केलथि अछि। बैठक मे विधानसभा अध्यक्ष उदय नारायण चौधरी, मुख्य सचिव अनूप मुखर्जी, मुख्यमंत्री क प्रधान सचिव रामचंद्र प्रसाद आ गया स आयल किछु गणमान्य लोग सेहो उपस्थित छलाह। मुख्यमंत्री रक्षा मंत्रालय क अफसर कए कहलथि जे आर्मी सर्विस सेंटर कए बेंगलुरु स्थानांतरित नहि कैल जेबाक चाही। रक्षा मंत्रालय क अधिकारी मुख्यमंत्री कए कहलथि जे आर्मी सर्विस सेंटर क तेरह मे स 12 इकाई गया मे रहत। ओकरा बेंगलुरु स्थानांतरित नहि कैल जाइत।
गया स्थित आर्मी सर्विस सेंटर कए ओहि ठाम स स्थानांतरित करबा पर केहन आर्थिक आ पर्यावरण, रोजगार आ नक्सल समस्या आउत एकर बारे मे रक्षा मंत्रालय क अफसर कए एकटा पावर प्वाइंट प्रजेंटेशन सेहो देखाउल गेल। एकरा बाद सैन्य अधिकारी मुख्यमंत्री कए कहलथि जे आफिसर्स प्रशिक्षण अकादमी क स्थापना स गया मे पहिनेक अपेक्षा बेसी सुविधा आ संसाधन उपलब्ध भ जाइत। मिलिट्री हॉस्पिटल क वर्तमान 82 शैय्या कए बढ़ाकए 150 करि देल जा रहल अछि। ऑपरेशन थियेटर कए आओर बेसी बेहतर कैल जा रहल अछि। सैन्य कर्मी क तादाद बढ़त, जाहि स आपदा प्रबंधन क बेहतर संसाधन उपलब्ध होयत। 450 करोड़ क लागत स विश्व स्तरीय प्रशिक्षण केंद्र बनेत, जाहि स स्थानीय लोक कए रोजगार क अवसर भेटत। आर्थिक आ व्यावसायिक गतिविधि कए सेहो बढ़ावा भेटत। प्रतिवर्ष होइवाला दूटा पासिंग आउट परेड मे देश आ विदेश क अति विशिष्ट लोक गया पहुंचताह। एकरा स गया मे आधारभूत संरचना क सेहो विकास होयत।
मुख्यमंत्री बैठक मे मौजूद राज्य प्रशासन क आला अधिकारी कए निर्देश देलथि जे गया मे आफिसर्स ट्रेनिंग अकादमी आरंभ करबा मे आ आर्मी सर्विस सेंटर कए पूर्ववत संचालित करबा लेल ओ प्राथमिकता दथि। आर्मी सर्विस सेंटर क स्थान पर आफिसर्स ट्रेनिंग अकादमी क संचालन तत्काल आरंभ कैल जा सकै त अछि। आर्मी सर्विस सेंटर क लेल अतिरिक्त भूमि निकटवर्ती स्थान पर उपलब्ध करा देल जाइत। बैठक मे रक्षा मंत्रालय क अपर सचिव शेखर अग्रवाल, संयुक्त सचिव उपमन्यु चटर्जी, महानिदेशक, मिलिटरी ट्रेनिंग, लेफ्टिनेंट जेनरल, वीके अहलूवालिया, गया क जिलाधिकारी संजय कुमार सिंह आ सेंट्रल बिहार चैंबर ऑफ कामर्स क प्रतिनिधि सेहो शामिल छलाह।


text:
पटना, मिथिला मिरर : बिहार मे चुनाव तारीख केँ ऐलानक बाद सँ राजनीतिक हलचल हरेक राजनीतिक दल मे बढ़ी गेल अछि। बिहारक दुनू प्रमुख गठबंधन मे सीट बँटवारा केँ ल’ माथापच्ची कएल जा रहल अछि। घटक दलक माँग पर प्रमुख दल मे सेहो राय विचार शुरू भ’ रहल अछि। दुनू गठबंधन मे बातचीतक दौर अंतिम चरण मे चलि रहल अछि। एक दिस जहाँ महागठबंधन मे सीट आ नेतृत्व केँ ल’ घटक दल नाराज चलि रहल अछि ओही बीच एकटा खबरि राजद केँ लेल राहत देलक अछि। खबरि अछि जे महागठबंधन मे शामिल वामदल तेजस्वीक नेतृत्व स्वीकार क’ लेलक अछि। सीपीएम, सीपीआई, सीपीआई एमएल तीनू हामी भरि देलक जे तेजस्वी यादव मुख्यमंत्री केँ चेहरा रहताह। चुनाव हुनके नेतृत्व मे लड़ल जायत। बतादी जे राबड़ी आवास पर वामदल संग बैसार भेल आ सीट बँटवारा तक तय भ’ गेल। हालाँकि कतेक सीट पर सहमति बनल एकर खुलासा अखन नहि कएल गेल अछि।
एहि पूरा मामला पर मीडिया सँ बात करैत राजदक प्रदेश अध्यक्ष जगदानंद सिंह कहलनि जे वाम दल तेजस्वीक नेतृत्व मे चुनाव लड़त। सीट हिस्सेदारी सेहो तय क’ देल गेल जाहि पर तीनू घटक दल सहमति देलनि अछि। कतेक सीट पर सहमति बनल एकर घोषणा उम्मीदवारक नामक संग एकेसंगे कएल जायत। जानकारी दैत सिंह कहलनि जे महागठबंधन सभ सीट पर घटक दलक उम्मीदवारक संग घोषणा करत। वीआईपी आ कुशवाहा पर पूछल गेल प्रश्नक कोनो जबाब नहि देलाह।


text:
विराटनगर । विराटनगरस्थित नेपाल ग्रामीण विकास समाजकेन्द्र (एनआरडिएससी) निːशुल्क ज्येष्ठ नागरीक हेल्थ क्लिनिक संचालन कएने अछि ।
समिति विराटनगर ९ में संचालन करैत आएल ब्रह्मज्ञानी विश्रामालयमें एकदिनक निशुल्क ज्येष्ठ नागरीक हेल्थ क्लिनिक संचालन कएने अछि । कार्यक्रमकबीच ज्येष्ठ नागरीकसबके आँखि जाँच तथा स्वास्थ्य परीक्षण कएलगेल छल ।
संजीवनी आई केयर प्रालिके प्राबिधिक सहयोगमें ज्येष्ठ नागरीकसबहक आँखि परीक्षण कएलगेल अछि । क्लिनिकसँ एकसौ गोटे ज्येष्ठ नागरीकसब आँखि जाँच आ स्वास्थय परीक्षण सेवा लेलक आयोजक संस्थाके अध्यक्ष मणिकुमार अज्र्याल जानकारी देनेछथि ।
आँखि जाँच कराब आएल ज्येष्ठ नागरीकसबके चश्मा आ औषधि सेहो निːशुल्क उपलब्ध कराएलगेल ओ बतौनेछथि । संजिवनी अस्पतालके आँखि रोग विशेषज्ञ डाक्टर संजीवकुमार यादव नेतृत्वके टोली ज्येष्ठ नागरीकसबके आँखि परीक्षण कएने छल ।
शिवीरमें आएलमध्य शल्यक्रियाके आवश्यकता भेलसबके ५० प्रतिसत छुटमें अस्पतालेमें लजाक शल्यक्रिया कराओलजाएत डाक्टर यादव बतौनेछथि । अहिबीच आयोजक संस्था कार्यक्रम मध्य विराटनगर महानगरपालिकाके नवनिर्वाचित जनप्रतिनिधिके सम्मान सेहो कएने अछि ।
ओहि अवसरमें महानगर प्रमुख नागेश कोईराला,उपप्रमुख शिल्पा कार्की,विराटनगर ९ के वडाध्यक्ष विश्वनाथ प्रसाद भगतसहित वडानम्बर ९ के निर्वाचित आन सदस्यसबके सेहो सम्मान कएलगेल छल ।
आयोजक संस्था एनआरडीएससीके अध्यक्ष अज्र्याल हुनकासबके सम्मान कएने छलथि ।


text:
स्व-समतल मंजिलों की गणना
मिलीमीटर मे आयाम निर्दिष्ट करू
X
- कमराक चौड़ाई Y
- कमराक लंबाई
कोठलीक चारि कोन मे, बिन्दु पर ऊँचाईक अंतर नापब A, B, C, D
.
एकरा लेल भवन स्तर क उपयोग करू।
न्यूनतम स्क्रीड मोटाई सेट करू।
एकरऽ परिणाम ई छै कि घन मीटर म॑ आवश्यक सामग्री केरऽ आयतन के गणना करलऽ जैतै आरू कमरा केरऽ कोना म॑ ऊंचाई तय करलऽ जैतै ।
कार्यक्रम मे कोना मे ऊंचाई कें अंतर कें ध्यान मे रखयत स्व-समतल मंजिल कें लेल सामग्री कें आयतन कें गणना कैल जेतय.
अहां सामग्री के लागत के बेसि सटीक गणना क सकय छी.
थोक फर्श सामग्री की गणना
स्व-लेवलिंग फर्श केरऽ मुख्य फायदा ई छै कि एकरा लेली जे विशेष लेवलिंग यौगिक के प्रयोग करलऽ जाय छै, वू बिना आपने तरफ स॑ कोनो अतिरिक्त प्रयास के एक समतल आरू चिकनी सतह बनाबै छै । यैह कारण अछि जे आइ एहन मंजिल कए विशेष लोकप्रियता भेटल अछि ।
अहाँ स्वयं फर्श भरि सकैत छी। एकरा लेली बस जरूरत छै कि कमरा केरऽ लम्बाई आरू चौड़ाई, कोना म॑ एकरऽ ऊंचाई, साथ ही साथ भरना परत केरऽ न्यूनतम मोटाई भी जानना छै, जेकरा बाद हमरऽ कार्यक्रम आपने लेली सामग्री केरऽ आयतन के गणना करी सकै छै भरना, ऊंचाई के अंतर के ध्यान में रखते हुए।
ढारल फर्श के फायदे
1. एहन फर्शक सतह समतल होइत छैक, जाहि मे सीम आ फाँक नहि होइत छैक ।
2. स्व-समतल मंजिल कें सेवा जीवन 40-50 साल तइक पहुंच जायत छै.
3. पहनने के प्रतिरोध।
4. विशेष देखभाल कें आवश्यकता नहि होएयत.
मंजिल तैयारी
फिलर के फर्श बिछाबय के काज काफी सरल अछि, ताहि लेल बहुत लोक एकरा अपन दम पर करब पसंद करैत छथि, बिना विशेषज्ञ के सहारा लेने. मुदा एतय किछु सूक्ष्मता अछि।
अस्तु, फर्श बिछाबय सं पहिने कोठली तैयार करय पड़त. एकरा लेल पुरान फर्श, स्कर्टिंग बोर्ड आ दरवाजा हटा देल जाइत अछि। फर्शक सतह समतल अछि। एकरा विशेष पीसय वाला मशीन या लोहा कें ब्रश कें उपयोग सं कैल जा सकएय छै. तखन फर्श मे दरार पड़ला पर त्रिकोणीय खुरचनी सं खोलय पड़त.
मोन राखू जे जँ अहाँ लकड़ीक फर्श पर फिलर फर्श बिछाबए जा रहल छी तँ पहिने ओकरा विशेष जालीसँ मजबूत करबाक चाही ।
एकरऽ बाद रेल केरऽ उपयोग करी क॑ फर्श केरऽ झुकाव के कोण नापलऽ जाय छै । एहि नाप-जोखक अनुसार देबाल पर निशान लगाओल जाइत अछि जे फर्श कोन ऊँचाई पर ढारल जायत। एहि ऊंचाई पर, प्लस 2.5 सेंटीमीटर, देबाल पर प्लास्टर आ अन्य फिनिशिंग सामग्री साफ कयल जाइत अछि ।
तखन फर्श कें फेर सं साफ कयर एकटा विशेष पाउडर सं डिग्रीज कैल जायत छै.
आब फर्श पर मोर्टार स समतल क देल गेल अछि, दरार आ दरार कए लेप देल गेल अछि, अनियमितता कए चिकना करि देल गेल अछि। तकर बाद फर्शकेँ प्राइम करए पड़त। आ एहि तैयारी के चरण मे पूरा भ जाइत अछि। अहाँ फर्श बिछाब शुरू क सकैत छी।
फर्श भरना
फर्श कें समान रूप सं ढारय कें लेल, जखन अहां ढारय छी तखन एकटा सहायक सं मोर्टार मिलावा दिअ.
पैकेज कें निर्देशक कें अनुसार घोल तैयार करूं. घोल कें एक समान रखएय कें लेल एक बेर मे सबटा पानी बर्तन मे नहि डालूं. एकर एकटा पैघ हिस्सा ईहो हो। एहि मे घोल मिला दियौ । एकरा करय कें लेल एकटा विशेष नोजल वाला इलेक्ट्रिक ड्रिल कें उपयोग करनाय बेसि नीक होयत छै. आ जखन घोल सजातीय द्रव्यमान मे बदलि जायत तखनहि शेष पानि ओकरा मे ढारि दियौक ।
फर्श दरबज्जा दिस, कोठलीक प्रवेश द्वारसँ विपरीत कोनसँ ढारल जाइत अछि । मिश्रण कें भाग मे डालूं, प्रत्येक स्पाइक वाला रोलर सं सतह कें समतल करय कें बाद. अइ सं कोनों हवा कें बुलबुला कें हटावय मे मदद मिलयत छै जे घोल मे प्रवेश कैल गेल होय आ एकटा समान कोटिंग सुनिश्चित करएयत छै.
एक भाग कें दोसर भाग मे ढारय सं ल क समय अंतराल 10 मिनट सं बेसि नहि होबाक चाही.
फर्श कें सुखाय कें दौरान, जे 3-6 घंटा कें होयत छै, घोल कें ब्रांड कें आधार पर, कमरा मे ड्राफ्ट आ तापमान मे बदलाव सं बचबाक चाही.


text:
सरिता सुमन
पटना। इन्द्रपुरी मे 450 मेगावाट क्षमता कए प्रस्तावित जल विद्युत परियोजना स्थापना कए जिम्मेवारी जिन्दल पावर कए भेटबाक आसार अछि। सब स कम विद्युत दर जिंदल कए मानल जा रहल अछि। प्रस्ताव पर निर्णय बुधवार कए होबाक छलि, लेकिन जिन्दल आ रिलायंस क अनुरोध पर तिथि बढ़ा देल गेल। अब अंतिम निर्णय 25 नवम्बर कए होएत। टेंडर मे शामिल कम्पनी दस दिन क समय बढ़ेबाक अनुरोध केने छएल।
जल संसाधन विभाग क समक्ष समस्या बनल इन्द्रपुरी जलाशय योजना कए निजी क्षेत्र मे स्थापित करबा कए दिशा मे बिहार हाइड्रो पावर कापोरेशन (बीएचपीसी) सफल भेल। परियोजना क लेल भू-अर्जन कए समस्या क निदान कए जिम्मा सेहो निवेशक कए देल गेल अछि। परियोजना स उत्तरप्रदेश कए 1600 हेक्टेयर भूमि प्रभावित होएत, जबकि बिहार कए 400 आ झारखंड क 400 हेक्टेयर भूमि क किसान प्रभावित होएत। एहि मे पुनर्वास कए समस्या भी आओत।
परियोजना मे आठ कम्पनी एक-एक लाख टका जमा करै क अपन रुचि दिखेलक अछि। एहि मे जिन्दल पावर कए प्रस्ताव अव्वल आएल। अन्य कम्पनी मे टाटा पावर, रिलायंस आ कल्पतरु शामिल सेहो अछि। इ सब कम्पनी क बीच न्यूनतम विद्युत शुल्क कए स्पर्धा भ रहल अछि। एहि क आधार पर ही कार्य आवंटित कएल जाएत। परियोजना स्थापित करबाक लेल निजी कम्पनी कए उत्तरप्रदेश आ झारखण्ड सरकार क अलावा पर्यावरण मंत्रालय कए सहमति प्राप्त करबाह होएत। ऊर्जा विभाग एकल जिम्मेवारी बिहार राज्य जल विद्युत निगम कए सौंपलक अछि। निगम परियोजना निजी क्षेत्र मे स्थापित करबाक लेल निवेशकों कए सेहो आमंत्रित केलक।


text:
दिल्ली, मिथिला मिरर : भारतीय वायुसेना पाकिस्तान पर बहुत पैघ कार्रवाई केलक अछि। भारतीय वायुसेना आतंकी पर कार्रवाई करैत पुलवामा आतंकी हमलाक जवाब देलक अछि। वायुसेना सीमा पार छिप क’ बैसल जैश-ए-मोहम्मदक आतंकवादीकेँ खिलाफ मंगलदिन भोरुकबा करीब 3.30 बजे एकटा पैघ कार्रवाई करैत आतंकी कैम्प पर 1000 किलो बम गिरा क’ कतेको कैंपकेँ ध्वस्त क’ देलक। जाहिमे लगभग तीन सौ आतंकीकेँ मारल जेबाक खबरि अछि। शहीद जवानक तेरहवींकेँ दिन बदला ल’ सरकार अपन राजनीतिक इच्छाशक्तिकेँ परिचय देलक अछि आ सेना अपन पराक्रमसँ एकरा अंजाम धरि पहुँचेबाक काज केलक। चारो दिस दिन भरी सेनाक जय जयकार भ’ रहल अछि। समाचार एजेंसी एएनआईकेँ मानी त’ भारतीय वायुसेना एलओसी पार क’ भारतीय वायुसेनाक 12 मिराज विमान जैशक ठिकानाकेँ तबाह क’ देलक।
पाकिस्तानक बालाकोटमे भारतीय वायुसेनाकेँ तरफसँ एक्शन लेल गेल। बालाकोटकेँ संग-संग हमर वायुसेना मुजफ्फराबाद आ चकोटी स्थित जैशक कैंपकेँ निशाना बनेलक। जानकारीकेँ मुताबिक वायुसेना जैशक क्ट्रोल रूम अल्फा-3 केँ सेहो नेस्तानाबूत क’ देलक। बतादी जे बालाकोट पाकिस्तानक एबटाबादकेँ नजदीक स्थिति अछि। एलओसीसँ बालाकोटक दूरी मात्र 88 किलोमीटर अछि। एबटाबाद वैह इलाका अछि जतय ओसामा बिन लादेन छिपल छल। भारतीय वायुसेना द्वारा एतेक अंदर धरि जा कार्रवाई केनाय बेहद सफल ऑपरेशन मानल जा रहल अछि। मालूम होयत जे पुलवामा हमलाकेँ बाद प्रधानमंत्री मोदी कहने छलथि जे सेनाकेँ पूर्ण छूट द’ देल गेल अछि आ आब सेना तय करत की कोना, कोन समयमे एकर बदला लेत। एकर बाद लगातार सेनाक तीनों अंग अपन रणनीति बनौलक। स्थानकेँ चयन केलक आ हरी झंडी भेटीते अपन ऑपरेशनकेँ सफलतापूर्वक अंजाम देलक।
एहिसँ पूर्व पाकिस्तानी सेना आरोप लगेलक जे भारतीय वायुसेना मुजफराबाद सेक्टरमे नियंत्रण रेखाकेँ (एलओसी) उल्लंघन केलक अछि। पाकिस्तानी सेनाक मीडिया शाखा अंतर-सेवा जन संपर्क (आईएसपीआर) केँ महानिदेशक मेजर जनरल आसिफ गफूर ट्वीट केलक, ‘‘भारतीय वायुसेना के विमान मुजफराबाद सेक्टर से घुसे। पाकिस्तानी वायुसेना की ओर से समय पर और प्रभावी जवाब मिलने के बाद वह जल्दीबाजी में अपने बम गिरा कर बालाकोट के करीब से बाहर निकल गये। जानमाल को कोई नुकसान नहीं हुआ है।’ ई त’ एहने वक्तव्य भेल उल्टा चोर कोतवालकेँ डांटे। पहिने त’ मानय लेल तैयार नै बादमे गिदर भभकी जे पाकिस्तानी वायुसेना द्वारा तुरंत जवाब देल गेल । जाहि कारण भारतीय वायुसेनाक विमान लौट गेल। बतादी जे एहन तरहक आरोप तखन लगाओल जा रहल अछि जखन जम्मू-कश्मीरकेँ पुलवामामे 14 फरवरीकेँ सीआरपीएफ जवानक काफिला पर भेल जैश-ए-मोहम्मदकेँ आत्मघाती हमलाकेँ बाद दुनु देशक बीच तनाव बढ़ी गेल अछि। एहि हमलामे सुरक्षा बलक 40टा जवाब शहीद भ’ गेल छल। आखिर कहिया धरि भारतीय सेना बर्दाश्त करत। लगातार पाकिस्तानकेँ तरफसँ सीजफायर उलंघन भ’ रहल अछि। एहनमे एहने जबाबी कार्रवाईकेँ जरूरत छल।


text:
मिथिला मिरर: बिहार मे छैठ पर्वक दोसर अर्घक दौरान अलग-अलग हादसा मे 20 गोटेक डूबला सं मौत भय गेल। मरय वला मे 14 गोट बच्चा शामिल अछि। राज्य के मुजफ्फरपुर के मिठनपुरा आ मनिसारी मे भेल हादसा मे क्रमश: दू आ पांच बच्चा डूबि गेल। दोसर दिस खगडि़या के चौथम स्थित भरपुरा घाट पर सेहो तीन गोट बच्चाक मौत बागमती नदीक तेज धार मे डूबला सं भय गेल।
सूत्रक अनुसार पूर्णिया मे एकटा बच्चाक डूबला सं मौत भय गेल, ओतहि दोसर दिस पटना सं सटल बाढ़ मे मलाही गंगा घाट पर पांच गोट बच्चाक नदी मे लापता हेबाक खबरि अछि, जाहि मे दू टा के मौत भय गेल, जहन कि तीन गोट बच्चा के बचा लेल गेल।
बेगूसराय के कुर्था स्थित मानिकपुर मे अर्घ्य देबाक दौरान एकटा युवक के डूबला सं मौत भय गेल, जहन कि अरवल जिला मे सेहो अर्घ्य के दौरान एकटा व्यक्ति के डूबय के खबरि अछि। जहन कि गया मे सेहो एकटा युवक के डूबला सं मौत भय गेल। संगहि दरभंगा मे ट्रेनक चपेट मे एला सं पांच गोटक मौत भय गेल।


text:
दिनक महत्त्व अनुरूप मातृभाषा मैथिली मे दुइ अगाध योगदानकर्ता- डा जयकान्त मिश्र व भोलालाल दास केर स्मृति मे साहित्य सम्मान केर नव घोषणाक संग एक बेर फेर मैथिली साहित्यक स्वर्णकालीन युग १४म शताब्दी जेकाँ वर्तमान युगक युवा विद्यापति, ज्योतिरिश्वर सँ लैत निरन्तर २१म शताब्दी धरिक सृजनशील स्रष्टा-साहित्यकार केँ राष्ट्रीय स्तर पर जोड़ैत मिथिला संस्कार केँ पोषण देबाक ई नवयोजना अछि.
आत्मालोचना सँ शुरु कैल गेल ई नव योजना कोनो
नव नहि अछि, ई आत्मसात करैत अछि जे नव-नव खूब होइत छैक, मुदा कनिये दिन मे ओ सड़ा जाइत छैक, कहू जे सैड़ जाइत छैक, गन्हा जाइत छैक... लोक केँ दोबारा ओम्हर तकबाको इच्छा खत्म भऽ जाइत छैक... मुदा जखन कोनो बात दोषपूर्ण प्रणाली केँ आत्मसात करैत एक सुनिश्चित मार्ग पर चलबाक प्रतिबद्धताक संग होइत छैक, एकटा कठोर समर्पण आ त्यागक तत्त्व पर निर्माण होइत छैक तऽ ओकर आयू चिरंजीव हेब्बे टा करतैक.
अश्वत्थामा यदि अपन चिरंजीविताक दुरुपयोग नहि करैत तऽ ओकर स्मृति अन्य चिरंजीवी हनुमान समान चीरकाल धरि स्मरणीय रहैत. कहबाक तात्पर्य जे कोनो नीक काजक आलोचना सेहो समाज मे होइत छैक, लेकिन जहिना मैथिली साहित्य बिना कोनो खास मदति केर सेहो एखनहु अपन चमक-दमक कोनो दृष्टिकोण सँ कम नहि केलक अछि तहिना कोनो अभियान केँ सदा जीवित रखबाक लेल सिद्धान्त सँ समझौता नहि करब आ सृजनशीलता केँ कहियो कम नहि करब, हमरा बुझने यैह हेतैक.
मैथिली साहित्य महासभा - दिल्ली वास्तव मे भारतीय राजधानी केर धरातल पर पैर रोपय जा रहलैक अछि. जन-जन मे भाषाक मिठास सँ संस्कृति आ सामाजिकताक समग्र हितपोषणक बात हेब्बे करतैक. दलीय भावना सँ इतर साहित्यिक संस्कार जखनहि जीवन्त हेतैक, आन बात स्वाभाविके रूप मे आगू बढतैक. आशा करैत छी जे युवा पीढी लेल ई डेग एकटा नव वरदान बनि पृथ्वी पर अवतरित हेतैक.
हम एब्बे टा करब, अहुँ सब मैथिलीप्रेमी सृजनशील लोक, जतय छी ओतहि सँ चलू! दिल्ली चलू!! २१ फरबरी - अन्तर्राष्ट्रीय मातृभाषा दिवस पर दिल्ली मे एहि शुभ दिवस केँ एतेक मजबूती प्रदान करी जाहि सँ मैथिली पठन-संस्कृति, लेखन शक्ति आ समाचार-संप्रेषण सब प्रायोगिक विधा मे अपन अलग स्थान बनय.
जय मैथिली! जय मिथिला!!
-प्रवीण नारायण चौधरी
हम मैथिल छी- हमर मातृभाषा मैथिली थिक
मैथिली साहित्य महासभा- मैथिली साहित्य कें प्रोन्नतिशील बनायब लेल.
स्थापना दिवस सम्मेलन.
21 फरवरी 2015 (विश्व मातृभाषा दिवस)
भोर 10.30 सं दुपहर 2.00 धरि.
कंस्टीच्युशन क्लब, नई दिल्ली
सहभागिता शुल्क - टका 100 /-
संस्थाक शुभारंभ, मैथिली साहित्य पर चर्चा, संगठन पर चर्चा. काव्य पाठ.
संगहि सहभोज.


text:
स्वाध्याय आलेख
– अखिलेश कुमार मिश्र
रामायण के सार – अद्भुत रहस्य
एक राति के बात अछि। माता कौशल्याक नींद अचानक खुजि गेल। हुनका अप्पन छत पर केकरो चलs के पदचाप सुनाई देलक। पता केलैथि तs पता चलल जे ओ शत्रुघ्नजीक अर्धांगिनी श्रुतिकीर्ति जी छैथि। हुनका माँ कौशल्या नीचा बजेलैथि। श्रुतिकीर्ति जी, सभ सँ छोटकी पुतौहु मतलब शत्रुघ्न कें पत्नी, ओ एलैथि आ माँ के प्रणाम कs कs ठाढ़ भ s गेलीह। माँ पुछलैथि जे, श्रुति अहाँ अतेक राति कs एसगरे छत पर की कs रहल छी। बेटी, अहाँ कें नींद नै आबि रहल अछि की? शत्रुघ्न कतय छैथि? ई पुछैत देरी श्रुतिकीर्ति के आँखि नोर सँ भरि गेलैन्ह। माँ कें छाती सँ लिपटि हुनकर कोरा में सिमटि खूब जोर सँ कानs लागलीह। कानिते कानिते कहलैथि शत्रुघ्न के देखला तs हुनका तेरह वर्ष भs गेलैन्ह।
ओह्ह! ई सुनि माँ कौशल्याक हृदय काँपि उठल। मोन छटपटैय लागल। तुरन्त आवाज दs कs सेवक सभ के कहल गेल जे पालकी लs कs आबs लेल। शत्रुघ्न जी के खोज करय लेल माँ कौशल्या मध्यरात्रिये मे चलि पड़ली। मुदा आश्चर्य भेली ई जानि कs जे शत्रुघ्नजी कतय भेटला, अयोध्याजी के जाहि दरवाजा के बाहर भरत जी नंदीग्राम में तपस्वी भs कs रहैत छलाह, वैह दरवाजा के भीतर एक पत्थर के शिला पर, अप्पन बाँहि के तकिया बनेने सुतल भेटला। माँ शत्रुघ्नजीक सिरहाने में बैसि हुनकर माथ पर हाथ फेरलैथि तs शत्रुघ्नजीक नींद टुटि गेलैन्ह। हड़बड़ा कय उठला तs माँ के देखलैथ। प्रणाम केलाह आ बाजलाह जे माँ अहाँ एतेक राति में एतय आबय के कष्ट कियै केलौं। हमरा बजा लेने रहितौं तs हम आबि जाइतौं। माँ पुछलैथि अहाँ एतय कियै छी? शत्रुघ्न जी कानय लागलाह। कहलैथि, माँ! राम भैया वन गेलाह पिताजीक आज्ञा सँ। संगहि लक्ष्मण भैया सेहो हुनके सँग गेलाह। भैया भरत नंदीग्राम में तपस्वी बनल छैथि। तs कि ई महल, राजसी ठाठबाट भगवान हमरा लेल बनेने छैथि की? माँ निरुत्तर रहि गेलीह।
देखु केहेन अछि रामकथा… एहि मे कतहु भोग नहि, खाली त्यागहि त्याग अछि। एतय तs बुझू त्यागहि केर प्रतियोगिता भs रहल अछि आ एहि में सभ प्रथमे अछि, कियो द्वितीय नहि। चारू भाइ केर प्रेम आ एक दोसर के प्रति त्याग अद्भुत-अभिनव आ अलौकिक अछि।
रामायण जीवन जीवय के लेल सभ सँ उत्तम शिक्षा दैत अछि जहन भगवान राम केँ 14 वर्षक वनवास भेल तs हुनकर पत्नी माँ सीता सहर्ष हुनका संग वनवास कs लेलीह। बचपन सँ रामजीक परछाई लक्ष्मणजी भला पाछाँ रहयबला कहाँ! ओहो राम भैया संग वन जाय लेल माता सुमित्रा सँ आज्ञा प्राप्त कs लेलैथि। लेकिन जहन ओ उर्मिलाजी सँ विदा लय लेल हुनकर कक्ष केर तरफ जा रहल छलाह त सोचि रहल छलाह जे माँ तs आज्ञा दय देलैथ मुदा उर्मिला केँ केना बुझा सकब। हुनका सँ की कहब। यैह सब सोच-विचार करैत लक्ष्मणजी उर्मिलाजीक कक्ष दिश जा रहल छलाह। कक्ष सँ पहिले देखैत छैथि जे उर्मिला जी आरतीक थार लs कs ठाढ़ छैथि। ओ लक्ष्मणजी सँ कहलैथि “अहाँ हम्मर चिन्ता छोड़ू, प्रभु के सेवा में वन जाउ। हम अहाँ केँ रोकब नहि। हमरा कारण अहाँ केँ प्रभुक सेवा में कुनो दिक्कत नहि हुअय तैँ हम अहाँ संग सेहो जाय के जिद्द नहि करब।” लक्ष्मणजीक जे कहय में संकोच भऽ रहल छलैन्ह, से हुनका कहय सँ पहिनहि उर्मिला जी हुनका संकोच सँ बाहर कय देलखिन्ह। वास्तव में पत्नीक धर्म तs यैह अछि जे अगर पति संकोच में पड़थि त हुनकर मनक बात जानि हुनका समय पर संकोच सँ बाहर कs देथि।लक्ष्मणजी चौदह वर्ष लेल वन चलि गेलाह आ महल में उर्मिला एक तपस्विनी जेकाँ कठोर तप करय लगलीह। ओम्हर लक्ष्मणजी भैया-भौजी केर सेवा में दिन राति तत्पर सेहो बिना कखनो सुतने। तs एम्हर उर्मिला जी अप्पन कक्ष केर द्वार नहि बन्द कयलथि कखनहुँ। दिन-राति दीया जे जरेने रहैथि ओकरा मिझाय नै देलखिन्ह।
मेघनाद सँ लक्ष्मणजी युद्धरत भेलाह। शक्तिबाण हुनका लागि गेल। लक्ष्मणजी मूर्छित छैथि। बजरंगबली संजीवनी सँग पहाड़ लs कs अयोध्या कें ऊपर उड़ि रहल छलाह। भरत जी हुनका राक्षस बुझि बिना नोंकबला बाण मारि नीचा खसा देलाह। तहन हनुमानजी भरत जी केँ युद्धक सभ वृत्तान्त सुना रहल छथिन्ह। सुनितहि माँ कौशल्या कहैत छैथि जे राम केँ कहि देबैन्ह जे बिना लक्ष्मण केँ सँग लेने ओ अयोध्या नहि लौटथि। ओतय माँ सुमित्रा कहैत छथिन्ह जे हम्मर दोसर पुत्र शत्रुघ्न एखन जिन्दे अछि, हम हिनको भेज दैत छी। हम्मर पुत्र सभक जन्म तs रामहि केर सेवा लेल भेल अछि। माँ सभक एहि तरहक बात सुनि हनुमानजीक आँखि सँ अश्रुधारा बहि गेलैन्ह। तक्कर बाद हनुमानजीक नजरि जखन उर्मिला जी पर पड़लैन्ह तs घोर आश्चर्य भेलैन्ह। ओ देखैत छैथि जे उर्मिला जी बिल्कुल शांतचित्त प्रसन्नमुद्रा में ठाढ़ छैथि। कि हिनका अप्पन पतिक प्राणक कुनो चिंता नहिं? हनुमानजी केँ नहि रहल गेलैन्ह, ओ उर्मिला जी सँ पुछि लेलैथि “देवि! अहाँक प्रसन्नताक कारण की अछि। अहाँक पतिक प्राण त संकट में अछि। सूर्योदय होइते हुनकर प्राण नहि रहतैन्ह।”
उर्मिलाजीक उत्तर सुनि तीनों लोकक प्राणी हुनकर वन्दना कएने बिना रहि सकैत अछि। उर्मिला जी कहलैथि “हम्मर पतिक प्राण संकट में नै अछि, एहेन भैये नै सकैत अछि। रहलै बात सूर्योदय होइ के तs अहूँ किछु दिन अयोध्या में रहि लियऽ। जा धरि अहाँ ओतय वापस नै जायब ता धरि सूर्योदय हेबे नै करत। अहीं कहलौं न जे हुनकर शीश श्रीराम केर कोरा में छैन्ह। अरे जिनकर शीश प्रभु श्रीराम केर कोरा में हो ओकरा तs काल भी छू नै सकैत अछि। जहिया सँ हम्मर पति वन गेलाह कखनो सुतल नै छलाह। ओ एतय सँ प्रण कय कऽ गेल रहैथि जे कखनो नहि सुतब। तs एखन कनि हुनका विश्राम करs के अवसर भेटलैन्ह, से कय रहल छैथि। अरे! ई शक्ति बाण कुनो हुनका लगलैन्ह अछि की! बुझु जे ई शक्ति तs प्रभु श्रीराम केँ स्वयम् लगलैन्ह अछि। हम्मर पति केर रोम रोम, खूनक एक एक बूंद में प्रभु श्रीराम बसैत छैथि। हुनकर आत्मा में प्रभु बसल छथिन्ह। ताहि कारण दर्द सेहो श्रीरामहि केँ भs रहल छैन्ह। अहाँ निश्चिन्त भऽ कय जाउ। सूर्य उदित नै हेताह।”
एहि तरहें रामायण मे सभ पात्रक योगदान केकरो सँ कम नहि। हम मिथिलावासी लेल त आरो गर्वक विषय अछि जे राम राज्य केर नींव तs मिथिला के बेटीये सभ छलीह। कखनो सीता तs कखनो उर्मिला। वास्तव में देखल जाइ तs श्रीराम तs राज्यकलश स्थापित केलैथि। मुदा यथार्थता में तs असली रामराज्य मिथिलाक बेटिये सभक प्रेम, त्याग, समर्पण, बलिदान, तपस्या सँ भेल। एहेन पावन भूमि मिथिला में हम सभ जन्म लेलहुँ ताहि सँ मन स्वाभिमान सँ भरल अछि।


text:
दरभंगा । दू दशक बाद दरभंगाक वातावरण मीठ होबए जा रहल अछि। श्री तिरहुत इंडस्ट्रीज रैयाम चीनी मिलकें फेरोसं खोलबाक लेल प्रक्रिया शुरू कS देलक अछि। कंपनीक एमडी प्रदीप कुमार चौधरी, फैक्ट्री लगौनिहार पूनाक हाइटेक इंजीनियरिंग कॉर्पोरेशन कंपनीक सीएमडी संजय औटी 29 नवम्बर 2017 कें मिलक अवलोकन केलनि। ओ लोकिन रैयाम पहुंच कS फैक्ट्रीक नक्शा आ स्थलक निरीक्षण केलनि। एतबा नहि एहि अवसर पर विधिवत नारियर फोड़ि कS फैक्ट्री निर्माण कार्यक शुभारंभ कयल गेल।
होयत विद्युत उत्पादन
पूर्वोतर मैथिलसं बात करैत ओ लोकिन कहलनि जे एहि ठाम 500 टीसीबी क्षमताक चीनी मिलक संग-संग 28 मेगावाट विद्युत उत्पादन आ 60 केएलपी इथेनौल बनेबाक फैक्ट्री सेहो लगाओल जायत। एमडी प्रदीप कुमार चौधरी कहलनि जे मिल बनेबाक लेल सरकारी प्रकिया पूर्ण कयल जा चुकल अछि। ओ निर्माण कार्य पूर्ण हेबाक बाद दिसंबर 2018 सं मिल चालू हेबाक बात कहलनि। हुनका संगहि कंपनीक प्रेसिडेंट जयंत ओले, मार्केटिंग मैनेजर दीपक रंजन, डिजाइन ऑफसर महेश तुंगे, विक्रम वाटे, मिल के जीएम चन्द्र शेखर सिंह, सुपरवाइजर संदीप कुमार झा आ बैजू कुमार आदि उपस्थित उपस्थित छलाह।
1995 मे बन्न भS गेल छल मिल
देश और विदेश में सबसं नीक चीनी उत्पादन लेल प्रसिद्ध एहि फैक्ट्रीकें 1995 में बन्द कS देल गेल छल। कहल जाइत अछि जे पुरान मॉडलक खराब मशीनक कारणें एकर उत्पादन क्षमता कम भS गेल छल। रैयाम चीनी मिलक स्थापना 1914 मे कयल गेल छी। ओतहि वर्ष 1973 मे राज्य सरकार एकर अधिग्रहण केने छल। मिल बन्न हेबाक बाद तत्कालीन एनडीए सरकार एक फेरोसं चालू करबाक लेल प्रयास आरम्भ केने छल। एहि बीच 15 अप्रैल 2010 कें तत्कालीन ओएस गणपति मिश्र मिलक चाबी कंपनीकें सुमझा देने छल। तखन कंपनीक एमडी घोषणा केने छल जे वर्ष 2011 मे मिल चालू भS जायत।
गपक क्रम मे श्री औटी कहलिन जे श्री तिरहुत इंडस्ट्रीज रैयाम चीनी मिल लिमिटेड केर एमडी द्वारा मिल लगेबाक प्रस्ताव देल गेल छल। एकरा स्वीकार करैत एहि ओर डेग बढ़ाओल जा रहल अछि। हुनका अनुसारे विधिवत निर्माण कार्य जनवरी 2018 केर प्रथम सप्ताह सं आरम्भ कS देल जायत। दिसम्बर धरि काज पूर्ण कS लेल जायत।


text:
साहित्य
महाकवि विद्यापति के कतेको रचना के वास्तविक अर्थ बहुत लोक के बुझय नहि अबैत अछि। जय जय भैरवि हो या कतेको लोकप्रिय नचारी आ अन्यान्य रचना, गाबैत सब अछि मुदा भाव स्पष्ट नहि रहैत छैक। एकटा एहने प्रसिद्ध रचना छन्हि पिआ मोर बालक हम तरुणी गे, एकर भाव के सम्बन्ध में बहुत बेसी भ्रम अछि। आइ एहि सन्दर्भ फेसबुक पर कयल एक सर्वेक्षण में सेहो विभिन्न मत आ विचार भावार्थ पर आयल। डॉ चन्द्रमणि झा स्वयं विद्वान कवि, लेखक, गीतकार आ बहुमुखी प्रतिभा के धनी वरिष्ठ अभिभावक छथि। हुनका द्वारा प्रस्तुत कयल गेल विश्लेषण आ लाइन बाय लाइन व्याख्या देखू –
पिआ मोर बालक हम तरुणी गे
कोन तप चुकलहुँ भेलहुँ जननी गे।
पहिरि लेल सखि सब दछिनक चीर
पिआ के देखैत मोर दगध सरीर।
पिआ मोर बालक….
पिआ लेलि गोद कि चललि बजार
हटिआ के लोक पुछए के लागु तोहार।
पिआ मोर बालक…
नहि मोरा दिओर कि नहि छोट भाइ
पुरब लिखल छल बालुम गे दाइ।
पिआ मोर बालक….
बाट रे बटोहिआ कि तोहुँ मोरा भाइ
हमरो समाद नैहर नेने जाइ।
पिआ मोर बालक…
कहिअनु बाबा के किनय धेनु गाइ
दुधबा पिआय के पोसता जमाइ।
पिआ मोर बालक….
नहि मोरा टाका अछि नहि धेनु गाइ
कोन विधि पोसब बालक जमाइ।
पिआ मोर बालक….
भनहिं ‘विद्यापति’ सुनु ब्रजनारी
धैरज धए रहू मिलत मुरारि।
पिआ मोर बालक….
ई बुझाइत अछि एकदम सटीक!
साभार डॉ चन्द्रमणि झा सर, संग में ई विलक्षण भावानुवाद भावार्थ आ उच्च भाव के रहस्योद्घाटन!😊
एहि गीतकेँ सामान्य जन बेमेल विवाह सँ लैत छथि जाहिमे युवतीक विवाह अवयस्क बालकसँ भ’ जाइत छन्हि आ नायिका अपन बालक पतिसँ व्यथित छथि. परन्तु, ई दृष्टिकूट अछि. अर्थात्, हम एकरा जेना देखैत छियै एकर विषय ओहिसँ विशेष अछि.
ई उल्लेख करब आवश्यक अछि जे राधा आ कृष्ण दुनू दू तन एक प्राण छथि. ‘कृष्णेन आराधते इति राधा’ तहिना ‘राधया आराधते इति कृष्ण:’. एक तरहें दुनू अर्धनारीश्वर छथि -“उभयो: सर्वसाम्यं च सदा संतो वदन्ति च.” दुनू अभिन्न तखन पूर्ण ब्रह्म. एहना स्थितिमे दुनू अलग कोना रहि सकैत छथि मुदा, लोक लीलामे फँसि गेलाह सरकार. जखनहि मनुख योनिमे जन्म लेलनि तखनहि अपूर्ण भ’ गेलाह. पूर्ण केवल ब्रह्म छथि, मनुख नहि. राधा रायाणक व्याहता किन्तु कृष्णानुरागिनी श्याम-प्रेम-समर्पिता छलीह. परन्तु, कृष्ण तँ एखन शैशवावस्थामे छथि. राधाक अही दुविधायुक्त मनोस्थितिकेँ एहि कूट पदमे लिखल गेल अछि –
हमर पिया नेना छथि आ हम युवती छी. कोन तपस्याक चूक भेल जे नारी भेलहुँ.
हम दछिन देशक चीर तँ पहिरलहुँ मुदा, अवयस्क पियाकेँ देखिकय हमर शरीर (मन नहि ) दगध भ’ जाइत अछि.
जौं पियाकेँ कोरामे ल’ कय बजार जाइत छी तँ लोक सम्बन्ध पुछैत अछि. कोना कहियौ जे ई ने तँ हमर देओर छथि आ ने छोट भाय छथि, ई तँ सुविचारित लीला अछि जे हमर पिया एखन बालक बनल छथि.
हे बटोही (आत्मा) अहाँ हमर पिता परमात्मा (महादेव) सँ कहिअनु जे हमर पिया (हरि)क लेल धेनु कीनथि आ दूध पियाकय हिनका पोसथि. किन्तु, जाह परमात्मा (महादेव) तँ धनहीन रहि हाथ उठा देलनि (दोसर ओ तँ बसहा बड़द पोसैत छथि, गाय नहि) आ पिता तँ सद्य: वृषभानुए छथि (बड़द पोसनिहार).
महाकवि कहैत छथिन हे ब्रजनारी! धैरज राखू. अहाँकेँ अभिलाषा रूपी कामाग्निक नष्ट कयनिहार मुरारी ओही रूपमे भेटताह. 🙏
आब बुझि गेल होयब जे महाकवि विद्यापति के रचना में कतेक उच्चभाव अछि से!😊😊
नोट: मूल टेक्स्ट में एक जगह हमरा गलत बुझायल त ओतय हम कनी सुधार कयल अछि।
हरि: हर:!!


text:
पटना : उत्तर बिहार मे बाढ़ स भ रहल तबाही पर नियंत्रण आ पाइन क उपयोग सिंचाई लेल बूढ़ी गंडक-नोन-बाया-गंगा लिंक योजना क विस्तृत परियोजना प्रतिवेदन (डीपीआर) स्वीकृति लेल केंद्रीय जल आयोग क सुपुर्द क देल गेल अछि। योजना कए तेरहम वित्त आयोग मे वित्तीय सहायता लेल शामिल क लेल गेल अछि। डीपीआर, नेशनल वाटर डेवलपमेंट एजेंसी तैयार केलक अछि। केंद्रीय जल आयोग क स्वीकृति क बाद प्रस्ताव योजना आयोग कए पढाउल जाएत। ओकर स्तर स जांचोपरांत स्वीकृति क बाद कार्य प्रारंभ भ जाएत । योजना लागू भेला पर पर 4214 करोड़ व्यय अनुमानित अछि। एकर तहत 71 किलोमीटर लंबाई मे चैनल निर्माण होएत। चैनल क माध्यम स बाढिक दौरान बूढ़ी गंडक नदी क 492 क्यूसेक पाइन नोन आ बाया नदी होइत गंगा नदी मे जाएत। नेपाल स आयल नदी मे मानसून क शुरुआत मे बाढ़ आबि जाइत अछि। एहि अवधि मे गंगा नदी क जलस्तर काफी नीचे रहैत अछि। एहन स्थिति मे बूढ़ी गंडक नदी क जलस्तर बेसी रहबा पर पाइन गंगा मे देल जा सकैत अछि। एहि स बूढ़ी गंडक क प्रवाह कम होएत आ बाढि स भ रहल तबाही कए नियंत्रित कैल जा सकत। योजना क मूर्त रूप देबा पर बेगूसराय, समस्तीपुर आ खगड़िया जिला क 1 लाख 26 हजार हेक्टेयर मे सिंचाई भ सकत। एहि स गरमा क खेती कए बढ़ावा भेटत। जल संसाधन मंत्री विजय कुमार चौधरी क कहब अछि जे राज्य क नदी सब कए एक दोसर स जोडबा क देशभरि मे इ पहिल योजना होएत। एहि सअतिरिक्त सिंचाई क्षमता सृजित कैल जा सकत संगहि बाढि नियंत्रित सेहो भ सकत। नदी जोड़ योजना क स्थिति: कोहरा -चंद्रावत लिंक : प्री फीजिवलिटी रिपोर्ट तैयारी क प्रक्रिया मे । प्रस्तावित लागत 168.89 करोड़। पश्चिम आ पूर्वी चंपारण जिला कए भेटत लाभ। बागमती-बूढ़ी गंडक वाया बेलवाधार : पीपीआर तैयार । लागत 125.96 करोड़। शिवहर,सीतामढ़ी आ मुजफ्फरपुर जिला कए भेटत लाभ। कोसी-गंगा लिंक : चैनल निर्माण 10 किलोमीटर , लागत 88.93 करोड़, पीपीआर क तैयारी। खगड़िया,भागलपुर जिला कए भेटत लाभ। कोसी बेसीन क पानी कोसी-मेची लिंक केनाल क माध्यम स महानंदा बेसीन मे ट्रांसफर । लागत 88.93 करोड़। पीपीआर क तैयारी। चैनल निर्माण 120.15 किलोमीटर। लाभान्वित जिला सुपौल, सहरसा, अररिया, किशनगंज आ पूर्णिया।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
स्वाध्याय
– प्रवीण नारायण चौधरी
रामचरितमानस मोती
२०. श्री रामजी केर शिवजी सँ विवाह हेतु अनुरोध
एहि सँ पूर्वक अध्याय मे पढ़ि चुकल छी – सती माता केर पार्वतीक रूप मे जन्म, हिमाचल-मैनाक घर मे जन्म लैत चारूकात ऋद्धि-सिद्धिक अम्बार आ सुखमय वातावरण, हिमाचलक राज मे ऋषि-मुनि समाजक आगमन-निवास-सम्मान, हिमाचल राजा ओतय नारदजीक आयब आ हुनकर भविष्यक बारे मे बतायब, पतिक रूप केर भयावहताक वर्णन आ संगहि एहेन भयावहता केवल शिव मे भेलो पर ओ समस्त ब्रह्माण्ड मे प्रशंसा-प्रतिष्ठाक दृष्टि सँ देखल जेबाक रहस्योद्घाटन करैत पार्वती सँ शिव केँ पतिक रूप मे प्राप्त करबाक लेल कठोर व्रत आ तप लेल उपदेश-आशीर्वाद, दोसर दिश शिवजी द्वारा सतीक वियोग मे वैराग्यक धारण, जहाँ-तहाँ भ्रमण आ श्री राम केर कथा आदिक वाचन। पार्वतीक तपस्या पूर्णता पर ब्रह्माजी द्वारा आकाशवाणी आ तपस्या पूर्ण होयबाक आ शिव केँ प्राप्ति सुनिश्चित होयबाक घोषणा, एम्हर शिवजी सँ भेंट करबाक लेल स्वयं श्री राम जी पहुँचि गेल छथि। आब आगू देखूः
१. श्री राम जी कहलखिन – हे शिवजी! जँ हमरा उपर अहाँक स्नेह अछि त आब हमर बात मानू आ हमरा वचन दिय जे अहाँ पार्वतीक संग विवाह करब।
२. शिवजी कहलखिन – यद्यपि हमर विवाह करबाक औचित्य त आब नहि छल, मुदा स्वामीक बात केँ काटल-मेटल नहि जा सकैत अछि। हमर परम धर्म थिक जे हम अपनेक आज्ञा केँ प्राथमिकताक संग पालन करी। माता, पिता, गुरु और स्वामी केर बात केँ बिना विचारने शुभ बुझैत मानि लेबाक चाही। फेर अपने तँ हर तरहें हमर परम हितकारी छी। अपनेक आज्ञा हमर माथ पर अछि।
३. शिवजीक भक्ति, ज्ञान और धर्म सँ युक्त वचन रचना सुनिकय प्रभु रामचन्द्रजी संतुष्ट भ गेलाह आ कहलाह – हे हर! अहाँक प्रतिज्ञा पूरा भ’ गेल। आब हम जे कहलहुँ से हृदय मे राखू। एतेक कहिकय श्री रामचन्द्रजी अन्तर्धान भ’ गेलाह।
४. शिवजी हुनक दर्शनक वैह मूर्ति केँ अपना हृदय मे राखि बेर-बेर स्मरण करैत आह्लादित-पुलकित होइत रहलाह। ताहि समय सप्तर्षि शिवजी लग अयलाह। प्रभु महादेवजी हुनका लोकनि सँ सुहाओन वचन कहलखिन – अपने सब पार्वती लग जाकय हुनकर प्रेमक परीक्षा लिअ और हिमाचल केँ कहिकय हुनका पार्वती केँ आनय लेल पठाउ, पार्वती केँ घर पठाउ और हुनकर सन्देह केँ दूर करू।


text:
पटना, मिथिला मिरर : बिहार मे जेना-जेना चुनावक समय नजदीक आबि रहल अछि राजनीतिक गहमागहमी बढ़ल जा रहल अछि। अखनि आधिकारक रुपेँ चुनावी बिगुल त’ नै बाजल अछि। मुदा राजनीतिक दल सभ चुनावी हुंकार भरि रहल अछि। अखनि बिहार भाजपा केँ चुनाव प्रभारी देवेन्द्र फड़णवीस बिहार मे छथि आ लगातार चुनावी कार्यक्रम केँ तहत बैसार क’ रहल छथि। सोमदिन सेहो गया आ कटिहार केँ दौरा कएलाह। गया मे भाजपा कार्यकर्ता लोकनि केँ संबोधित करैत कहलाह जे विपक्ष पर जनता केँ विश्वास नहि छैक। एहन मे एनडीए दू तिहाई सँ बेसी सीट जीतत। घटक दल केँ बीच चलि रहल संग्राम पर पूर्ण विराम लागी चुकल अछि। जल्दिए सीटक बंटबारा सेहो हेबाक संभावना अछि। एहन मे जी जान सँ चुनाव मे अपन बात जनता धरि पहुँचेबाक अछि। नीतीश कुमारक चेहरा पर चुनाव लड़ल जायत ई स्पष्ट अछि।
ओतहि कटिहार मे सेहो कार्यकर्ता लोकनि सँ बात कएलाह। हुनका लोकनिक समस्या सेहो सुनलनि। तकरा बाद मीडिया सँ बात करैत कहलाह जे बिहार मे एनडीए केँ पक्ष मे हवा छैक आ फेर एकबेर सरकार बनाओत। नीतीश कुमार और सुशील मोदीक जोड़ी नीक काज क’ रहल अछि। मीडिया द्वारा सवाल कएला पर की चुनाव मे सुशांत मुद्दा रहत त’ कहलनि सुशांत कोनो चुनावी मुद्दा नै अछि। ओ बिहारक बेटा छलाह उनका न्याय भेटय धरि हमसभ आवाज उठबैत रहब। ओतहि कंगना केँ सवाल पर साफ कहलनि जे मोदी हमर सभक स्टार प्रचारक छथि। हुनका अलावे बहुत नेता छथि। कंगना सँ प्रचार करेबाक कोनो औचित्य नहि। एकर दूर-दूर तक संभावना नही अछि।


text:
दरभंगा, मिथिला मिरर: ललित नरायण मिथिला विश्वविद्यालय के कुलपति डॉ. साकेत कुशवाहा कहलनि जे, विश्वविद्यालय दरभंगा के छात्र-छात्रा आब अमेरिकाक राइज आ मिश्कल टेक यूनिवर्सिटी मे पढ़ी सकताह। दूनू विश्वविद्यालय के विशेषज्ञ वैज्ञानिक एवं शिक्षकक बीस सदस्यीय टीम जनवरी-फरवरी मे ललितनारायण विश्वविद्यालय अओताह। ओ एतय के विशेषज्ञ शिक्षकक संग-संग छात्रक संग बातचीत करताह।
एक्सेंज ओपेन प्रोग्राम के तहत अमेरिका सं आयल विशेषज्ञ अप्पन एतुका शिक्षक के एतय पठौताह आ एतय के शिक्षक के अमेरिका के विश्वविद्यालय मे पढ़ेबाक लेल एवं अप्पन स्कील के डेवलपमेंटक मौका देताह। एतय शिक्षकक संग-संग एतय के छात्र के सेहो अप्पन स्कील इम्प्रूभ करबाक मौका भेटत। अमेरिका मे पढ़बाक मदक सब खर्च 42 हजार डालरक वहन यूनिवर्सिटी करत। मात्र छात्रावासक खर्च छात्र के वहन करय पड़त।
एतय बैचलर डिग्रीक तर्ज पर एकटा नव प्रोग्राम थ्री प्लस वन प्लस वन प्रोग्राम डेवलप कायल जायत। जकरा माध्यम सं एतय के छात्र सेहो अमेरिकाक तर्ज पर पांच वर्षीय डिग्री कोर्सक माध्यम सं मास्टर डिग्री प्राप्त कय सकत। ओ कहलनि जे, एकरा अलावा हमरा अमेरिकन रिसर्च लेबोरेट्री आ एयरफोर्स रिसर्च एकेडमी मे रिसर्च करबाक मौका भेटत, जे एतय के छात्रक लेल गौरवक विषय अछि।


text:
101 Gautam Buddha Quotes – Peace, Powerful & Happiness गाैतम बुद्ध
101 Quotes of Gautam Buddha: १. क्रोधकेँ प्रेमसँ,बुराइकें अच्छाइसँ,स्वार्थीकेँ उदारतासँ आ झुट्ठा लोककेँ सच्चाइसँ जीतल जा सकैत छै
२. .एक क्षण एक दिनके बदैल सकैए।एक दिन एक जीवनके बदैल सकैए आ एक जीवन समुच्चा दुनियाँके बदैल सकैए।
३. जइ व्यक्तीक मोन शान्त होइत छै,जे व्यक्ती बजैत आ अपन काज करैत समय शान्त रहैत छै,ओ ओएह व्यक्ती हएतै जे सत्यकेँ प्राप्त कऽ लेने छै आओर दुख-कष्टसँ सदाक लेल मुक्त भऽ गेल छै।
४. जे लोक अपन जिनगी समझदारी सङ्ग जिबैत छै, ओकरा मृत्युसँ सेहो डर नइँ लगैत छै।
५. अज्ञानी मनुख एकटा बैलक समान होइत छै जे ज्ञानमे नइँ मात्र आकारमे बढैत छै।
६. क्रोधके पोसिक’ रखनाइ मतलब कोइलाके ककरो दोसरपर फेकबाक लेल पकड़िक’ राखब समान अछि जे बादमे अहीँकेँ नोक्सान करत।
Gautam Buddha Quotes
७. जे ईर्ष्या आ शत्रुताक आगिमे जरै छै ओकर एहि दुनियाँमे हंसी आ प्रसन्नता स्थायी नइँ भऽ सकैए। जँ अहाँ अन्हारमे डूबल छी त इजोतक खोजी किएक नइँ करै छी।
Gautam Buddha Quotes on Peace
८. हजारटा खाली शब्दसँ महत्त्वपूर्ण ओ एक्केटा शब्द अछि जे शान्ति लाबि सकए।
९. एकटा लोटा ठोप -ठोपसँ भरैछै।
गाैतम बुद्धके प्रेरणादायी विचार मैथिलीमे
१०. बितलपर धियान नइँ दी।भविषयक चिन्ता नइँ करू। अपन मोनकेँ बस्स वर्तमानमे केन्द्रीत करू।
११. स्वास्थ सबसँ महत्वपूर्ण उपहार होइछै, संतोष सबसँ बढ़िक धन होइछै आ इमन्दारी सबसँ नम्हर सम्बन्ध होइछै।
१२. जेना मैनवती बिनु आगिके नइँ जरि सकैत छै ई जीनगी सेहो अध्यात्म बिना नइँ चलि सकैत छै।
१३. तीनटा चिज बेसी देरतक नइँ नुका सकैए- सूर्य,चन्द्रमा आ सत्य।
१४. अपन मोक्ष लेल स्वयं प्रयत्न करी।दोसरपर निर्भर नइँ रही।
१५. कोनो विवादमे जखने हमसब क्रोधित होइत छी, सत्यक मार्ग छोड़ि क’ अपन बचावमे लागि जाइत छी ।
१६. हम कखनो ई नइँ देखैत छी जे कि कएल गेल छै। बस ई देखैत छी जे कि करबाक आब बाँकी छै।
१७. बेसी बजनिहार व्यक्ती किछु नइँ सीख पबैत छै।समझदार व्यक्ती ओ कहाइत छै जे क्रोध नइँ करए बला धीरज रखए बला आ नीडर होइत छै।
१८. जे विवादित विचारसभसँ मुक्त रहैत छथि,सएह जीवनमे शान्ति पाबैत छथि ।
१९. जिनगीक यात्रामे विश्वास अहाँके पोषण दैत अछि।नीक काज एकटा घरजकाँ होइत छै।ज्ञान दिनक इजोतजकाँ होइत छै।सजगता अहाँके सुरक्षा दैत अछि।जँ मनुष्य शुद्ध जीवन जिबैत छै त कियो ओकरा नष्ट नइँ कऽ सकैए।
Gautam Buddha Quotes on Education
२०. चाहे अहाँ कतबो पवित्र शब्द सुनिलिय वा कि पढिलिय मुदा जाधरि स्वयंकेँ जीवनमे लागू नइँ करबै किछु लाभ नइँ हएत।
२१. संसारमे कोनो चिज असगरे नइँ रहै छै। हर एक चिजक सम्बन्ध एक दोसर चिजसँ अवस्से रहै छै।
Shri Krishna Motivational Quotes
२२. अन्तमे इएह बात अर्थ रखैत छै जे अहाँ कतेक नीक तरिकासँ प्रेम केलियै। कतेक भरपूर तरिकासँ जिनगी जिलियै आ कतेक मेही ढंगसँ लोकक गल्तीके माफी देलियै।
२३. एकटा जागल व्यक्तीके राति बड़ नम्हर लगै छै।एकटा थाकल व्यक्तीकेँ अपन लक्ष्य बड़ दूर लगै छै।सच्चा धर्मसँ अनजान मुर्खक लेल जीवन आ मृत्यु सेहो एहने लम्बा दूरी लगै छै।
२४. दर्द तय छै।ई अहाँक हाथमे नइँ अछि मुदा दुखी भेनाइ वा नइँ भेनाइ अहाँक हाथमे अछि।
२५. एक इमान्दार,गुणी,प्रतिष्ठित ओ धनी व्यक्ती जे जगह चुनैत छै,ओइ ठाम ओकर सम्मान कएल जाइत छै।
२६. जँ अहाँक दिशा सही अछि तहन चिन्ताक कोनो बात नइँ, बस्स अहाँके एतेक करबाक अछि कि निरन्तर चलैत रही।
Gautam Buddha Quotes on Knowledge
२७. समुच्चा दुनियाँमे एतेक अन्हार नइँ छै जे ओ एकटा जरैत मैनवतीके मिटा सकतै।
२८. अप्पन उद्धार स्वयं करी।दोसर पर निर्भर नइँ रही।
२९. कोनो जंगली जानवरके तुलनामे एकटा कपटी आ दुष्ट मित्रसँ बेसी डेराएक चाही किएकी जानवर त बस अहाँक शरीरके नोकसान पहुँचाएत मुदा ओ दुष्ट मित्र अहाँक बुद्धिके नोकसान पहुँचाएत।
३०. ज्ञानी व्यक्ती कखनो नइँ मरैत छै आ जे मूर्ख छै ओ त पहिनहीसँ मरले रहैछै।
३१. सब लोकके मृत्युसँ डर लगैत छै।सबकियो सजायसँ डेराइत छै।तें बाँकी जीवकेँ सेहो अपनेसन समझी।ककरो हत्या नइँ करी आ दोसरोके नइँ करए दी।
३२. अराजकतासब जटील काजमे निहीत छै।बस्स परिश्रमकेँ साथ प्रयास करैत रहबाक चाही।
Gautam Buddha Quotes on Time
३३. असल समस्या ई छै कि अहाँके लगैत अछि जे फल्लाँ काज करबाक लेल अहाँ लग बहुत बेसी समय अछि।
३४. घृणा,घृणासँ नइँ प्रेमसँ समाप्त होइत छै।ई शाश्वत सत्य छै।
३५. जइ तरहे लापरवाह रहलासँ घाससन नरम चीजके धारसँ हाथ घायल भऽ जाइछै,ठीक ओहिना धर्मक सही पहिचान नइँ भेलासँ मनुष नरकके दरबजापर चलि जाइछै।
३६. जँ कोनो काज करैए लायक अछि त ओकरा खूब मोनसँ करु।तहने ओइमे सफलता भेटत।
३७. जँ अहाँमे हमरा जकाँ बटबाक शक्ति रहैत त अवस्से अहाँ भोजन बाटिक खाएल करितहुँ।
३८ .संसार अदौसँ प्रशंसा आ बुराइ करबाक बाट खोजैत आबिरहल छै। इहे होइत छै आ इएह होइत रहतै।
Gautam Buddha Quotes on Love Maithili
३९. जे व्यक्ती स्वयंसँ सच्चा प्रेम करैत छै।ओएह दोसरके हानी नइँ पहुँचा सकैए।
Gautam Buddha Quotes In Maithili
४०. अपन बराबर वा अपनासँ उच्च व्यक्तीके सङ्ग चलबाक चाही।किएकी मूर्ख व्यकीके सङ्ग चलबाकसँ नीक छै असगर चलनाइ।
४१. हजार लडा़इ जितनाइसँ नीक छै स्वयंके जीतनाइ।किएकी ई जीत स्वयंकेँ होइत छै।एकरा नै स्वर्गदूत,नै राक्षस वा नै स्वर्ग-नर्कमे कियो ल’ सकैत छै।
४२. शान्ति प्रिय लोक शान्तिसँ अपन जिनगी जिबै छै।ओकरापर जीत वा हारक कोनो प्रभाव नइँ पडै छै।
४३. जीवनमे कोनो चिज स्थायी नइँ होइ छै।
४४. जेना एकटा मैनवती हजारो मैनवतीके नेस सकै छै, मुदा तइयो ओकर उमेर कम नइँ होइ छै ठीक तहिना खुशी बटलासँ कम नइँ होइ छै।
४५. अहाँ ओकरे हरबैत छी जकरामे बेसी लागल रहैत छी।
४६. ईर्ष्या आओर शत्रुताक आगिमे जरएबला मनुख चाहे कतबो कोसिस कऽ लए ओ सच्चा खुशी नइँ पाबि सकैए।
४७. हमसभ जे बजै छी ओइ शब्दके चयन बहुत सावधानीसँ करबाक चाही किएकी सुन’ बला व्यक्तीपर ओकर प्रभाव अवस्से पडै छै।चाहे ओ सही होइ वा गलत ।
Gautam Buddha Quotes In Maithili
४८. तामस अपन भीतर रखनाइ ठीक ओहिना छै जेना जहर अहाँ स्वयं पिबू आ मरबाक अपेक्षा ककरो दोसरसँ करी।
४९. ई सोचनाइ एकदसँ हस्यास्पद छै जे कि कियो दोसरगोटे अहाँकेँ सुख आ दुख द’ सकैए।
५०. अपन मोनके नीक काज करैएमे लगाबी।एकरा बेर-बेर करैत रहु।देखबै जे अहाँ खुशीसँ भरि जाएब।
५१.अहाँक शरीरके स्वस्थ राखब अहाँक कर्तव्य अछि नइँ तँ अहाँ अपन मोनके मजबूत आ स्पष्ट नइँ राखि सकैत छी।
५२. खराबी अवश्य रहबाक चाही,तखने नीक एकर उपर अपन पवित्रता प्रमाणित करतै।
५३.एकटा मूर्ख व्यक्ति एकटा बुद्धिमान व्यक्तिके सङ्ग रहियो क’
अपन भरि जिवनमे सत्यकेँ नइँ देखि पबैत छथि,
जेना एकटा चम्मस रसके स्वाद नइँ ल पबैत छै ।
५४. विचलित मोन भेलहा व्यक्तिकेँ मृत्यु ओहने बहाएक ल जाइ छै,
जेना अनचोकेमे आएल बाढ़िमे गामके लोक सुतले सुतल बहि जाइ छथि।
Gautam Buddha Quotes In Maithili
५५. प्रत्येक दिनन नयाँ दिन होइ छै,एहिसँ कोनो फर्क नइँ पड़ैत छै
कि बितलाहा दिन कतेक मुश्किल रहैए।अहाँ सदैव एकटा नयाँ सुरूवात करि सकैत छियै।
५६. मुनख्खकेँ एकटा बन्धन मुक्त मनके निर्माण करबाक चाही,जे उपर,नीचा आ चारू कात पसरल रहै।
उहो बिना कोनो बन्धके ,बिना केकरोसँ दुश्मनीके,बिना केकरोसँ बदला भावके ।
५७. जँ अहाँक चित्त शान्त अछि, तखने अहाँ ब्रह्माण्डके प्रवाहके सुनि पाएब,एकर लय तालकेँ महसुस कर’ पाएब।खुशी एकर अगल बगल रहैत छै आ धीयान एकर चाबी छियै।
५८. जँ अहाँ ओहि चीजकेँ आदर नइँ करै छियै जे अहाँ लग अछि, तँ अहाँकेँ कहियो खुशी नइँ मिलत।
५९.एक अनुशासन बिहिन मन जतेक अवज्ञाकारी किछो नइँ होइ छै।ओहिना एक अनुशासित मन जतेक आज्ञाकारी किछो नइँ छै।सत्यकेँ अपन आधार बनाउ,सत्यकेँ अपन घर बनाउ।किएक कि दुनियामे एहिसँ नम्हर कोनो घर नइँ अछि।
६०. जँ अहाँ केकरो दोसर लेल दीप बारैए छियै तँ ई अहूँके रस्ताकेँ इजोत करि दैत छै।
६१.अहाँके बड़कोसँ बड़का दुश्मन ओतेक हानी नइँ करि सकत,
जते हानी अहाँके अनियन्त्रित विचार अहाँकेँ पहुचाबैत अछि।
Gautam Buddha Quotes In Maithili
६२. अहाँ दोसरकेँ जतेक प्रेम करैए छियै ओतबे अपनोसँ करू
६३. सभटा खराब काम मनके कारण उत्पन्न होइ छै।
जँ मने परिवर्तन भ’ जाएत तँ कि अनैतिक काम भ’ सकै छै ?
६४. सब पापसँ दूर रहैएके लेल,नीक व्यवहारकेँ विकास करू आओर अपन मनमे नीक विचार राखू
६५. सत्यके मार्गमे चलैत काल व्यक्ति दूटा गलतिसभ क’ सकैत छथि। एक पूरा रस्ता नइँ चलनाइ दोसर एकर सुरूवातो नइँ करनाइ।
६६. जा धरि अहाँके मनमे विवादित विचार पोषित होइत रहत ता धरि अहाँकेँ रिसो बनल रहत।
मुदा जखने अहाँ विवादित विचारकेँ बिसरा देबैए तखने अहाँके रिस गायब भ’ जाएत ।
६७. इच्छासभके कहियो अन्त नइँ हएत।जँ अहाँ कोनो एकटा इच्छा पूरा भइयो जाएत,
तँ दोसर इच्छा तुरत जन्म ल’ लएत।
Gautam Buddha Quotes In Maithili
६८. एकटा बुद्धमान व्यक्ति अपन भितरिया कमजोरीके ओहिने दूर करि लैत छथि , जाहि तरहेँ एकटा स्वर्णकार चान्दीके अशुद्धिसभकेँ चुनि चुनिके ,कमे-कम करि करिके आ एहि प्रक्रियाकेँ बेर बेर दोहरा तेहराके दूर करि लैत छै।
६९.
ओ हमर अपमान कएलकै,हमरा कष्ट देलकै,हमरा लुटि लेलकै,
जे व्यक्ति जीवन भरि इहे बातसभकेँ शिकायत करैत रहै छै,ओ कहियो चैनसँ नइँ रहि पाबैत छथि।
संतृष्टीसँ ओएह रहि सकैत छै,जे स्वंयके एहि बातसभसँ उपर उठा लैत छै।
Gautam Buddha Quotes on Happiness
७०. यदि कनियो आरामकेँ छोड़लासा व्यक्ति एकटा बड़का खुशिकेँ देखि पाबै छै,
त एक समझदार व्यक्तिकेँ चाही कि ओ कनियेँ आरामकेँ छोड़ि बड़का खुशीकेँ प्राप्त करि सकैए।
७१. जँ अहाँ समस्याके समाधान निकालि सकैत छी,तँ फेर चिन्ता किए ?
आ जँ समस्याके कोनो समाधान नइँ छै,तँ फेर चिन्ता करैएके कोनो फयदा नइँ अछि।
७२. एहि आन्हर दुनियामे हम अमरताके ढोल पिट रहल छी ।
Gautam Buddha Quotes In Maithili
७३. खराब काम करैएबला व्यक्ति एहि संसारमे तँ शोक मनाबे करै छै,
उ अगिलो जन्ममे शोक मनाबै छै।उ दूनुमे शोक मनाबै छै।
Gautam Buddha Quotes In Maithili
७४. दुनिया ईहे नइँ जानैत छै की एक अपनासभके अन्त एहि ठाम हएबाक छै।
मुदा जे कियो ई सत्यकेँ जानैत छथि , हुनकर झगड़ा एके बेरमे समाप्त भ’ जाइत छै ।
७५. विश्वासके बिना अहाँ कतौ नइँ पहुँच सकबैए,एहिदुवारे जँ अहाँ धर्मके पाबैए चाहै छियै
तँ विश्वास बहुत जरूरी अछि।
७६. अस्तित्वके पूरा रहस्य अछि डरसँ मुक्ति । कहियो एहि बातसँ नइँ डरू कि अहाँके कि हएत ?
केकरोपर निर्भर नइँ रहु। जखन अहाँ सब तरहक मदतके अस्विकार करि दैत छियै,
तखदे अहाँ सही अर्थमे मुक्त भ’ जाइ छियै
७७. जे व्यक्ति जीवनमे मात्र सुखके खोज करैत छै,जकर इन्द्रियसभ अनियन्त्रि छै,जे खाएके लेल जिबैैए छै ,
उ आलसी आ कमजोर अछि।लाचल ओकरा ओहिना गिराबैए छै,जेना कि
बिहाड़ि एकटा कमजोर गाछिके गिरा दैत छै।
Life Changings Gautam Buddha Quotes In Maithili
७८. खुशी आ नीक स्वास्थ्य बितल बातसभकेँ बिसरि जएनाइसँ बेसी किछु नइँ अछि।
७९. जे व्यक्तिकेँ रिस उठैएपर अपन रिसके सम्हारि सकैए छै ,उ कुशल ड्राइभरे जकाँ होइ छै।
जे एना नइँ करि पाबैए छै,से अपन सीटपर बैसल दुर्घटनाके प्रतिक्षा करि रहल रहैए छै
८०. जँ कोनो व्यक्तिसँ गलती भ जाइ छै ,त प्रयास करू जे ओकरा नइँ दोहराउ।
ओहिमे मज्जा नइँ लिअ ।किएकी खराबीमे डुबल रहनाइ दु :खकेँ न्योत देनाइ होइ छै।
८१. जीह तेज चक्कू जकाँ अछि, ई बिना खुन निकालने मारि दैत छै।
८२ .जकर मन एकाग्र रहै छै वएह चीजसभकेँ वास्तविक स्वरूपमे देखि पाबै छै।
८३. अपनासभकेँ अपनेसँ कएल गलतीके सजाय भलेहि तुरत नइँ मिलै,मुदा
समयके सङ्ग किहियो न कहियो जरूर मिलै छै।
८४. जेनाक एकटा तीर बेचैएबला अपन तीरके सीधा करैए छै।
तहिना एकटा समझदार व्यक्ति स्वंयमकेँ साधि लैत छथि।
Gautam Buddha Quotes In Maithili
८५. व्यक्ति स्वंयमे अपनसभसँ बड़का रक्षक भ सकैत छै ,आओर के हुनकर रक्षा करि सकैत छै ?
जँ अहाँकेँ स्वंयमपर पूरा नियन्त्रण अ
छि,तँ अहाँकेँ उ क्षमता प्राप्त हएत जे बहुत कमे लोककेँ प्राप्त होइ छै।
८६. शान्ति भितरसँ आबैत छै,एकरा बाहर खोजी कएनाइ व्यर्थ अछि।
८७. स्वंयमकेँ जीतनाइ दोसरकेँ जीतनाइसँ बेसी कठीन काम छियै।
८८. जाहि व्यक्तिके विचार गन्दा छै,जे लापरवाह छै आओर धोखासँ भरल छै,
उ गेरूआ वस्त्र कोना पहिर सकैए ?
उ व्यक्ति जे स्वंयमपर विजय प्राप्त करि लेने छथि,
स्पष्ट छथि,सच्चा छथि वएह गेरूआ वस्त्र पहिरैके लायक छथि।
८९. देखैत समय मात्र देखू,सुनैत समय मात्र सुनू,महशुस करैत काल मात्र महशुस करू
आ सोचैत समय मात्र सोचू । एहि वास्तविक कर्म छियै।
९०. कोनो व्यक्ति केश कटाबैसँ ,अथवा विशेष परिवारसँ,
कोनो विशेष जातिमे जन्म लेलासँ सन्त नइँ बनि जाइ छै।
जाहि व्यक्तिमे सत्य ,विवेक छै वएह सन्त छथि।
९१. हमसभ जे किछो छियै से अपनासभ आइ धरि की सोचलियै एकर परिणाम छियै।
जँ कोनो व्यक्ति खराब सोचके सङ्ग बोलैए अथवा काम करैए,तँ हुनका कष्टे मिलैत अछि।
जँ कोनो व्यक्ति शुद्ध विचारके सङ्ग बोलैए अथवा काम करैए,
तँ हुनकर छाह जकाँ खुशी साथ कहियो नइँ छोड़ैत अछि।
९२. शंकाके आदतसँ भयावह किछो नइँ छै,शंका लोककेँ अगल करै छै।
ई एकटा एहन विष छियै जे मित्रता समाप्त करै छै आओर सम्बधंकेँ तोड़ैत छै,
ई एकटा काँट छियै जे दर्द दैत छै,एक तलवार छियै जे वध करै छै।
Gautam Buddha Quotes In Maithili
९३. खुशी, अहाँ लग बहुत बेसी रहैएके बारेमे नइँ अछि, खुशी बहुत बेसी दैएके बारेमे अछि
९४. सभसँ अन्हारिया राति अज्ञानता छियै
९५. चलू उपर उठू आ आभारी रहू,किएकी यदि अहाँ बहुत बेसी नहियो तइयो किछु तँ सिखलियै,
आ यदि अहाँ किछो नइँ सिखलियै, तँ कमसँ कम बेमार तँ नइँ भेलियै ,
आओर यदि बेमार भेलियै त कमसँ कम अहाँ मरलियै त नइँ,
एहि लेल चलू अपनासभ कियो आभारी रहू।
९६. जे अहाँ सोचै छियै सएह अहाँ बनि जाइ छियै
Gautam Buddha Quotes on True Way
९७. पहुँचैएसँ बेसी जरूरी अछि ठीकसँ यात्रा कएनाइ
९८. प्रत्येक भोरमे हमसभ पूण:जन्म लैत छियै,हमसभ आइ कि करैत छियै सएह बेसी मतलब राखैत अछि।
९९. जूनून जकाँ कोनो आगि नइँ छै,घृणा जकाँ कोनो दुष्टता नइँ छै,
मूर्खता जकाँ कोनो जाल नइँ छै,लोभ जकाँ कोनो धार नइँ छै।
१००. सब किछु समझैएके अर्थ अछि सब किछु माफ करि देनाइ।
Gautam Buddha Quotes In Maithili
१०१. अपन क्षमतासँ काम करू , दोसरपर निर्भर नइँ रहू ।


text:
रवीन्द्र भारती, खजौली, मधुबनी। जनवरी २१, २०१७. मैथिली जिन्दाबाद!!
खजौली प्रखंड पुराना अंचल कार्यालय वाला मकान में CSC केन्द्र केर स्थापना कएल गेल अछि। एहि केन्द्र मे आधार कार्ड वगैर कोनो शुल्क लेने बनेबाक काज प्रारम्भ कय देल गेल अछि । संगहि मतदाता पहचान पत्र, प्लास्टिक रंगीन कार्ड मात्र ३० टका मे उपलब्ध कराओल जायत । एहि केन्द्रक उद्घाटन कार्यक्रम मे प्रखंड विकास पदाधिकारी सहित दर्जनों अन्य पदाधिकारी लोकनि मौजूद छलाह । ई जानकारी CSC आॅपरेटर पंकज कुमार देलनि आर कहलैन जे रवि दिन छोड़ि बाकी सब दिन ई काउंटर खुलत । एतय पहिल दीन सेहो काफी भीड़ छल ।


text:
अनन्त जीवन भेटत ?
ई बाइबिल अनन्त जीवनक लेल एकटा सोझ बाट देखबैत अछि। सबस' पहिने त’ हम ई मानिये टा ली, जे हम सभ परमेश्वर के विरूद्ध पाप कएने छी । "पाप यैह, जे हुनकर महिमा गानमे कटौती केने छी" (रोमन 3:23)। हम सभ ओ सभ काज कएलहुँ जे परमेश्वर के खिसियबैत अछि । यैह हमरा सभ के शापक योग्य बनबैत अछि। चूकि हमरा सभक सभटा पाप अनन्त परमेश्वरक बिरोधी अछि, तेँ सज़ा सेहो अनन्ते होयत। "पापक फल मृत्यु होइछ, परन्तु हमरा सभक भगवान परमेश्वर यीशु उपहारस्वरूप अनन्त जीवन दैत छथि " (रोमन 6:23)।
हालाँकि, परमेश्वरक अमर संतान (यूहन्ना1:1,14), पापमुक्त यीशु (1पीटर2:22), एकटा पुरुष बनलाह, आओर ओ हमरे सभक दण्डके अपना पर ल’ लेबासँ मरलाह, "एहिमे परमेश्वर हमरा सभक दुआरे अपन दुलार देखबैत छथि । यीशु हमरा सभक दुआरे मरलाह, जखन कि हमसभ एखनहु धरि पापी छी"(रोमन 5:8), यीशु सजा काटैत शूली पर मरलाह (जॉन 19:31-42), जकर भागी हम सभ छी (2कॉरिन्थियन 2:21)। तीन दिनक बाद पाप आओर मृत्यु पर अपन विजयके साबित करैत ओ मरला बाद फेर स’ जी उठलाह (1कॉरिन्थियन 15:1-4)।" यीशु के मरला बाद फेर जीवित भ’ गेनाई, एहि प्रकारें ओ अपन दया स’ हमरा सभमे जीवंत आशक नवजन्म देलथि।"(1पीटर1:3)।
हमरा सभके यीशुक प्रति अपन विश्वास निश्चिते बदलक चाही - ओ के छथि, ओ की सभ, आओर किएक केलाह – मुक्तिक लेल (एक्ट 3:19)। जँ हम सभ हुनकामे विश्वास करब, जे हमरे सभक लेल ओ शूली पर चढ़लाह – ई मानब, तखन हमरा सभ के माफ क’ देल जाएत आओर स्वर्ग मे अनन्त जीवन भेटबाक पकिया वादा सेहो भेटत। "परमेश्वरक लेल ई दुनिया एतेक प्रियगर अछि जे ओ अपन एक मात्र संतान के एहि ठाम पठेलाह, जाहि सँ कि जकरा ककरो हुनकामे विश्वास छैन - ओकर मृत्यु नहि होइ बल्कि ओकरा अनन्त जीवन भेटइ" (जॉन 3:16)। "यदि अहॉ अपना मूँह सँ बाजि स्वीकार करैत छी जे, 'यीशु महान छथि,' आओर अपना हृदय सऽ विश्वास करैत छी जे परमेश्वर हुनका मृत्यु स’ उठेने छथिह त’ अहॉक रक्षा होयत" (रोमन10:9)। सिर्फ यीशु द्वारा शूली पर कएल गएल काज पर विश्वास केनाई, अनन्त जीवनक एकमात्र सत्यक बाट अछि! "हुनके टा कृपा सँ आ एहिमे विश्वास कएला सँ, अहॉक जीवन बचि सकैत अछि - आओर ई अहींक लेल नहि, ई त’ परमेश्वरक लेल सेहो उपहार अछि " (इफेसियन्स2:8-9)।
जँ अहॉ यीशु के अपन रक्षा करए वला मानए चाहैत छी, त’ एतए एकटा आसान प्रार्थना अछि। ई प्रार्थना रटि लिअ’ बाकि कोनो दोसर प्रार्थना अहॉक रक्षा नहि कए सकैत अछि। मात्र यीशुमे विश्वास केनाई अहॉ सभके पाप स’ बचाओत। ई प्रार्थना परमेश्वरमे अहॉक विश्वास प्रगट करबाक एकटा तरीका अछि आओर अहाँ अपन मुक्तिक लेल हुनका धन्यवाद दियौन्ह।
" हे परमेश्वर, हम जनैत छी जे हम पाप कएने छी अओर सजाक भागी छी। मुदा जाहि सजाक हम भागी छी ओ यीशु भोगि लेलाह, एहि कारण हुनकामे विश्वास रखबाक कारण हमरा माफ कए दिए। अपन मुक्तिक लेल हमरा अहॉमे विश्वास अछि। अहॉक कृपा होबाक आओर अनन्त जीवनक सनेस दय हमर मुक्ति करबाक लेल हम अहॉके धन्यवाद दैत छी! आमीन!"


text:
नॉएडा सेक्टर – ७१ में सामा-चकेवा पर रंगारंग कार्यक्रम – १०-नवम्बर-२०११ (कार्तिक पूर्णिमा)
काल्हि कार्यालय सं देर राति क घर पहुँचलहूँ त सेक्टर ७१ के सामुदायिक भवन दिस सं किछु उद्घोसना सुनबा में आबी रहल छल.
ततबे में एक टा गीत सुनाई देलक. कनेक ध्यान देलहुं त ई मैथिली गीत छल. मोन गद-गद भ गेल.
आ कष्ट सेहो भेल. कारण जे अहि बेर अहि कार्यक्रम के बारे में कोनो तरहक कोनो सूचना प्रसारित नहीं कयल गेल छल.
हम तखनहिं अपन किछु मित्र सभ के फ़ोन क आमंत्रित केलियन्ही. खा-पी क हमहूँ ओतय गेलहूँ. आ जे हमर अनुमान रहे सिह भेल… प्रचार -प्रसार के अभाव में सीमित मैथिल सभ कार्यक्रम के आनंद लैत छलाह. बड़ा अटपट लागल. गायक-गायिका सभ सेहो सीमित श्रोता के देखि उदास छलथि आ से पूरा वातावरण के उदास क देने रहय. किछु चित्र हम जरूर लेलहुं जे निम्नवत अछि.


text:
अपन हिसाब (Expense Tracker) – MS-Excel आधारित टूल
हम कहियो अपन आमदनी आ खर्चा के कहियो हिसाब – किताब नहीं राखैत छलहूँ.
पछिला किछु दिन सं एक टा टूल के जरूरत महसूस भ रहल छल जे हमर ई जरूरत पूरा क सकैत. किछु टूल के मूल्यांकन केलहुं जेना GNU Cash. किछु ऑनलाइन टूल सेहो देखलहुं जेना WP Finance, mint.com इत्यादि.
अंततः अहि निष्कर्ष पर पहुँचलहूँ जे कोनो साधारण टूल अपने सं विकसित कयल जाय. आ MS-Excel 2007 आधारित टूल बनेलहूँ आ लगभग २ महिना धरि खुद प्रयोग कैलहूँ. आ आब जनता जनार्दन के लेल प्रस्तुत क रहल छी.
अकर प्रमुख विशेषता अछि:
१. लिफाफा आधारित (हरेक खर्चक रुपैया ओहि खर्च के नामक लिफाफा में जमा)
२. आमदनी के लेखांकन
३. अपने आप % आधारित खर्चा के निर्धारण.
४. % खर्चा के बदलनाई संभव
५. जौं खर्चा, आमदनी सं ज्यादा होय तं अंतर लाल रंग में देखाबैत अछि.
६. जौं लिफाफा में सं सीमा सं अधिक खर्चा भा जाय,अंतर लाल रंग में देखाबैत अछि.
७. क्रेडिट कार्ड खर्च
अपन हिसाब (Expense Tracker) अहि ठाम सं डाउनलोड कयल जा सकैत अछि.
किछु स्क्रीन शॉट(अपन हिसाब के विशेषता बताबैत) निम्नवत अछि:
किछु दिनक बाद अकर परिष्कृत संस्करण प्रस्तुत करब. ता धरि उम्मीद अछि अपने सबहक सामान्य जरूरत पूरा करत.


text:
खजुरी महुवाके प्रधानाध्यापक लाखो भ्रष्टाचारी कयने खुलासा
२ पुस, जनकपुर । काजी स्वरुप हजारी साह वौएलाल उच्च मावि खजुरी महुवाके प्रधानाध्यापक लाखो भ्रष्टाचारी कयने खुलासा भेल अछि । विद्यालयके प्रधानाध्यापक राजेश्वर यादव क्षात्रवृति तथा पाठयपुस्तकके रकम करिव ८ लाख रुपैया हिनामीना कएने खुलासा ...
विद्यापति पुरस्कार घोषणाके चौतर्फी विरोध
२४ कार्तिक, जनकपुर । मैथिली भाषा साहित्य कला संस्कृतिमे योगदान देनिहारके सम्मानित करबाक उदेश्य सं सरकारद्वारा स्थापना कयल गेल नेपाल विद्यापति पुरस्कार कोषक पुरस्कार छनौटक व्यक्तिसभ कोषक विधान विपरित रहल आ घोषित पुरस्कार सेहो विवादित बनिरहल चारु दिस ...
नेकपा माओवादीके गाउँ इकाइ कमिटि गठन
२६ चैत्र,जनकपुर । बनिनीया गाममे नेकपा माओवादी गाउँ इकाइ कमिटी गठन केलक अछि । अरुण ठाकुरके अध्यक्षतामे ११ सदस्यीय कमिटी गठन काएलगेल अछि । मिथिला राज्य समितिक सह इन्चार्ज महादेव यादवके प्रमुख आतिथ्यमे भेल बैसार स सचिवमे सुदिप...
व्यवस्थापिका संसदके बैसार अबरुद्ध
२६ चैत्र,काठमाडौं । सत्य निरुपण तथा मेलमिलाप आ बेपत्ता छानबिन आयोग सम्बन्धी बिद्ययकमे चित्त नई बुझलाक बाद एकीकृत माओवादी संसद बैठक अबरुद्ध केलक अछि । आई बैसल बेवस्थापिका संसद बैसारमे सरकार अपन प्रतिबद्धता अनुसार सत्य निरुपण...
नेकपा माओवादी द्वारा ५ सदस्यीय समिति गठन
११ माघ,जनकपुर । संगठन सुदृढीकरण अभियान अन्तर्गत नेकपा माओवादी जनकपुरक वडा नम्बर ११ मे राम नारायण साहक नेतृत्वमे ५ सदस्यीय समिति गठन भेल अछि । मिथिला राज्य समिति सह इन्चार्ज महादेवक प्रमुख आतिथ्यमे भेल बैसार आ दिलिप कुमार...


text:
Resolution 217 A (III) (10.12.1948)
उद्देश्यिका
जेँ कि मानव परिवारक सकल सदस्यक जन्मजात गरिमा आओर समान एवं अविच्छेद्य अधिकारकेँ स्वीकृति देब स्वतन्त्रता, न्याय आ' विश्वशान्तिक मूलाधार थिक,
जेँ कि मानवाधिकारक अवहेलना आ' अवमाननाक परिणाम होइछ एहन नृशंस आचरण जाहिसँ मानवक अन्तःकरण मर्माहत होइत अछि आओर अवरुद्ध होइत अछि एक एहन विश्वक अवतरण जाहिमे अभिव्यक्ति आ' विश्वासक स्वतन्त्रता तथा भय आ' अकिंचनतासँ मुक्ति जनसामान्यक सर्वोच्च आकांक्षा घोषित हो;
जेँ कि विधिसम्मत शासन द्वारा मानवाधिकारक रक्षा एहि हेतु परमावश्यक अछि जे केओ व्यक्ति अत्याचार आ' दमनसँ बँचबाक कोनो आन उपाय नहि पाबि, शासनक विरुद्ध बागी नहि भए जाए;
जेँ कि राष्ट्रसभक बीच मैत्रीपूर्ण सम्बन्ध बढ़ाएब परमावश्यक अछि;
जेँ कि राष्ट्रसंघक लोक अपन चार्टर मध्य मौलिक मानवाधिकारमे, मानवक गरिमा आ' मूल्यमे तथा स्त्री आ' पुरुषक बीच समान अधिकारमे अपन निष्ठा पुनः परिपुष्ट कएलक अछि आओर व्यापक स्वतन्त्रताक संग सामाजिक प्रगति आ' जीवन स्तरक समुन्नयन हेतु कृत संकल्पित अछि;
जेँ कि सदस्य राष्ट्रसभ राष्ट्रसंघक सहयोगसँ मानवाधिकार आ' मौलिक स्वतन्त्रताक सार्वभौम आदर तथा अनुपालन करबाक हेतु प्रतिबद्ध अछि;
जेँ कि एहि प्रतिबद्धताक पूर्ति हेतु उक्त अधिकार आ स्वतन्त्रताक सामान्य बोध परम महत्त्वपूर्ण अछि,
तेँ आब,
साधारण सभा
निम्नलिखित सार्वभौम मानवाधिकार घोषणाकेँ सभ जनता आ' सभ राष्ट्रक हेतु उपलब्धिक सामान्य मानदण्डक रूपमे, एहि उद्देश्यसँ उद्घोषित करैत अछि जे प्रत्येक व्यक्ति आ' प्रत्येक सामाजिक एकक एहि घोषणाकेँ निरन्तर ध्यानमे रखैत शिक्षा आ' उपदेश द्वारा एहि अधिकार आ' स्वतन्त्रताक प्रति सम्मान भावना जगाबए तथा उत्तरोत्तर एहन उपाय–राष्ट्रीय आ अन्तरराष्ट्रीय–करए जाहिसँ सदस्य राष्ट्रसभक लोक बीच तथा अपन अधीनस्थ अधिक्षेत्रहुक लोक बीच एहि अधिकार आ' स्वतन्त्रताकेँ सार्वभौम आ' प्रभावकारी स्वीकृति प्राप्त भए सकैक।
अनुच्छेद 1
सभ मानव जन्मतः स्वतन्त्र अछि तथा गरिमा आ' अधिकारमे समान अछि। सभकेँ अपन–अपन बुद्धि आ' विवेक छैक आओर सभकेँ एक दोसराक प्रति सौहार्दपूर्ण व्यवहार करबाक चाही।
अनुच्छेद 2
प्रत्येक व्यक्ति एहि घोषणामे निहित सभ अधिकार आ' स्वतन्त्रताक हकदार थिक आओर एहिमे नस्ल, लिंग, भाषा, धर्म, राजनैतिक वा अन्य मत, राष्ट्रीय वा सामाजिक उद्भव, सम्पत्ति, जन्म अथवा अन्य स्थितिक आधार पर कोनहु प्रकारक भेदभाव नहि कएल जाएत। आओर ओ व्यक्ति जाहि देशक थिक तकर राजनैतिक अधिकारितामूलक वा अन्तरराष्ट्रीय आस्थितिक आधार पर कोनो भेदभाव नहि कएल जाएत–भनहि ओ देश स्वाधीन हो, ट्रस्ट हो, परशासित हो वा सम्प्रभुताक कोनो अन्य परिसीमाक अधीन हो।
अनुच्छेद 3
सभकेँ जीवन–धारण, स्वातन्य आ' व्यक्तिगत सुरक्षाक अधिकार छैक।
अनुच्छेद 4
केओ व्यक्ति दासता वा बेगारीमे नहि रहत आओर सभ प्रकारक दासप्रथा आ' दासक खरीद–बिकरी वर्जित होएत।
अनुच्छेद 5
ककरहु क्रूर, अमानुषिक वा अपमानजनक दण्ड नहि देल जाएत आ' ककरोसँ एहन व्यवहार नहि कएल जाएत।
अनुच्छेद 6
प्रत्येक व्यक्तिकेँ सभठाम कानूनक समक्ष एक मानव रूपमे अपन मान्यताक अधिकार छैक।
अनुच्छेद 7
सभ केओ कानूनक समक्ष समान अछि आ' बिना कोनो भेदभावक कानूनक संरक्षणक हकदार अछि।
अनुच्छेद 8
सभकेँ एहन कार्यक विरुद्ध जे संविधान वा विधि द्वारा प्रदत्त ओकर मौलिक अधिकारक हनन करैत हो सक्षम राष्ट्रीय न्यायालयसँ उचित उपचार (न्याय) पएबाक हक छैक।
अनुच्छेद 9
केओ स्वेच्छासँ ककरो गिरफ्तार, नजरबन्द वा देश निर्वासित नहि करत ।
अनुच्छेद 10
सभ व्यक्तिकेँ अपन अधिकार आ' दायित्वक अवधारणार्थ तथा अपना पर लगाओल गेल कोनो आपराधिक आरोपक अवधारणार्थ कोनो स्वतन्त्र आ' निष्पक्ष न्यायालय द्वारा पूर्ण समानताक संग उचित आ' सार्वजनिक विचारणक हक छैक।
अनुच्छेद 11
- दण्डनीय अपराधक आरोपी प्रत्येक व्यक्ति ताधरि निर्दोष मानल जएबाक हकदार अछि जाधरि कोनो सार्वजनिक विचारणमे, जाहिमे ओकरा अपन समुचित सफाइ देबाक सभ गारंटी प्राप्त होइक, विधिवत् दोषी सिद्ध नहि कए देल जाए।
- जँ केओ व्यक्ति एहन कोनो दण्डनीय कार्य वा लोप करए जे घटनाक कालमे प्रचलित कोनो राष्ट्रीय वा अन्तरराष्ट्रीय कानूनक दृष्टिमे दण्डनीय अपराध नहि थिक तँ ओ व्यक्ति एहि हेतु दण्डनीय अपराधक दोषी नहि मानल जाएत।
अनुच्छेद 12
केओ व्यक्ति कोनो आन व्यक्तिक एकान्तता, परिवार, निवास वा संलाप (पत्राचारादि) मे स्वेच्छया हस्तक्षेप नहि करत आ' ने ओकर प्रतिष्ठा आ' ख्याति पर प्रहार करत। प्रत्येक व्यक्तिकेँ एहन हस्तक्षेप वा प्रहारसँ कानूनी रक्षा पएबाक अधिकार छैक।
अनुच्छेद 13
- प्रत्येक व्यक्तिकेँ अपन राष्ट्रक सीमाक भीतर भ्रमण आ' निवास करबाक स्वतन्त्रता छैक।
- प्रत्येक व्यक्तिकेँ अपन देश वा आनो कोनो देश त्यागबाक आ' अपना देश घूरि अएबाक अधिकार छैक।
अनुच्छेद 14
- प्रत्येक व्यक्तिकेँ उत्पीड़नसँ बँचवाक हेतु दोसर देशमे शरण मङबाक अधिकार छैक।
- एहि अधिकारक उपयोग ओहि स्थितिमे नहि कएल जाए सकत जखन ओ उत्पीड़न वस्तुतः अराजनैतिक अपराधक कारणेँ भेल हो अथवा राष्ट्रसंधक उद्देश्य आ' सिद्धान्तक विरुद्ध कोनो काज करबाक कारणेँ।
अनुच्छेद 15
- प्रत्येक व्यक्तिकेँ राष्ट्रीयताक अधिकार छैक।
- कोनो व्यक्तिकेँ राष्ट्रीयताक अधिकारसँ अथवा राष्ट्रीयता –परिवर्तनक अधिकारसँ अकारण वंचित नहि कएल जा सकत।
अनुच्छेद 16
- सभ वयस्क स्त्री आ' पुरुषकेँ नस्ल, राष्ट्रीयता वा सम्प्रदायमूलक केानो प्रतिबन्धक बिना, विवाह करबाक आ' परिवार बनएबाक अधिकार छैक। स्त्री आ पुरुष दूनूकेँ विवाह, दाम्पत्य–जीवन तथा विवाह–विच्छेदक समान अधिकार छैक।
- विवाह, तखनहि होएत जखन इच्छुक पति आ' पत्नीक स्वच्छन्न आ पूर्ण सहमति हो।
- परिवार समाजक एक सहज आ' मौलिक एकक थिक आओर एकरा समाजक आ' राज्यक संरक्षण पएबाक अधिकार छैक।
अनुच्छेद 17
- प्रत्येक व्यक्तिकेँ एकसरे आ' दोसराक संग मिलि सम्पत्ति रखबाक अधिकार छैक।
- केओ स्वेच्छया ककरहु सम्पत्तिसँ वंचित नहि करत।
अनुच्छेद 18
प्रत्येक व्यक्तिकेँ विचार, विवेक आ धर्म रखबाक अधिकार छैक। एहि अधिकारमे समाविष्ट अछि धर्म आ विश्वासक परिर्वतनक स्वतन्त्रता, एकसर वा दोसराक संग मिलि प्रकटतः वा एकान्तमे शिक्षण, अभ्यास, प्रार्थना आ अनुष्ठानक स्वतन्त्रता।
अनुच्छेद 19
प्रत्येक व्यक्तिकेँ अभिमत एवं अभिव्यक्तिक स्वतन्त्रताक अधिकार छैक, जाहिमे समाविष्ट अछि बिना हस्तक्षेपक अभिमत धारण करब, जाहि कोनहु क्षेत्रसँ कोनहु माध्यमेँ सूचना आ' विचारक याचना, आदान प्रदान करब।
अनुच्छेद 20
- प्रत्येक व्यक्तिकेँ शान्तिपूर्ण सम्मिलन आ संगठनक स्वतन्त्रताक अधिकार छैक।
- कोनहु व्यक्तिकेँ संगठन विशेषसँ सम्बद्ध होएबाक लेल विवश नहि कएल जाए सकैछ।
अनुच्छेद 21
- प्रत्येक व्यक्तिकेँ अपन देशक शासनमे प्रत्यक्षतः भाग लेबाक अथवा स्वतन्त्र रूपेँ निर्वाचित अपन प्रतिनिधि द्वारा भाग लेबाक अधिकार छैक।
- प्रत्येक व्यक्तिकेँ अपना देशक लोक–सेवामे समान अवसर पएबाक अधिकार छैक।
- जनताक इच्छा शासकीय प्राधिकारक आधार होएत। ई इच्छा आवधिक आ' निर्बाध निर्वाचनमे व्यक्त कएल जाएत आओर ई निर्वाचन सार्वभौम एवं समान मताधिकार द्वारा गुप्त मतदानसँ होएत अथवा समतुल्य मुक्त मतदान प्रक्रियासँ।
अनुच्छेद 22
प्रत्येक व्यक्तिकेँ समाजक एक सदस्यक रूपमे सामाजिक सुरक्षाक अधिकार छैक आओर प्रत्येक व्यक्तिकेँ अपन गरिमा आ' व्यक्तित्वक निर्बाध विकासक हेतु अनिवार्य आर्थिक, सामाजिक आ' सांस्कृतिक अधिकार–राष्ट्रीय प्रयास आओर अन्तरराष्ट्रीय सहयोगसँ तथा प्रत्येक राज्यक संघठन आ' संसाधनक अनुरूप–प्राप्त करबाक हक छैक।
अनुच्छेद 23
- प्रत्येक व्यक्तिकेँ काज करबाक, निर्बाध इच्छाक अनुरूप नियोजन चुनबाक, कार्यक उचित आ' अनुकूल स्थिति प्राप्त करबाक आ' बेकारीसँ बँचबाक अधिकार छैक।
- प्रत्येक व्यक्तिकेँ समान काजक लेल बिना भेदभावक समान पारिश्रमिक पएबाक अधिकार छैक।
- काजमे लगाओल गेल प्रत्येक व्यक्तिकेँ उचित आ' अनुरूप पारिश्रमिक ततबा पएबाक अधिकार छैक जतबासँ ओ अपन आ' अपन परिवारक मानवोचित भरण–पोषण कए सकए आओर प्रयोजन पड़ला पर तकर अनुपूरण अन्य प्रकारक सामाजिक संरक्षणसँ भए सकैक।
- प्रत्येक व्यक्तिकेँ अपन हितक रक्षाक हेतु मजदूरसंघ बनएबाक आ' ओहिमे भाग लेबाक अधिकार छैक।
अनुच्छेद 24
प्रत्येक व्यक्तिकेँ विश्राम आ' अवकाशक अधिकार छैक जकर अन्तर्गत अछि कार्य–कालक उचित सीमा आ समय–समय पर वेतन सहित छुी।
अनुच्छेद 25
- प्रत्येक व्यक्तिकेँ एहन जीवन–स्तर प्राप्त करबाक अधिकार छैक जे ओकर अपन आ' अपना परिवारक स्वास्थ्य एवं कल्याण हेतु पर्याप्त हो। एहिमे समाविष्ट अछि भोजन, वस्त्र, आवास आ चिकित्सा तथा आवश्यक सामाजिक सेवाक अधिकार आओर जँ अपरिहार्य कारणवश बेकारी, बीमारी, अपंगता, वैधव्य, वृद्धावस्था अथवा अन्य प्रकारक दुरस्था उपस्थित हो तँ, ओहिसँ सुरक्षाक अधिकार ।
- परसौती आ' चिल्हकाकेँ विशेष परिचर्या आ सहायताक अधिकार छैक। प्रत्येक बच्चाकेँ, चाहे ओ विवाहावधिमे जनमल हो वा ताहिसँ बाहर, समान सामाजिक संरक्षणक अधिकार छैक।
अनुच्छेद 26
- प्रत्येक व्यक्तिकेँ शिक्षा प्राप्तिक अधिकार छैक। शिक्षा कमसँ कम आरम्भिक आ' मौलिक अवस्थामे निःशुल्क होएत। आरम्भिक शिक्षा अनिवार्य होएत। तकनीकी आ व्यावसायिक शिक्षा सामान्यतया उपलभ्य होएत तथा उच्चतर शिक्षा सेहो सभके ँ योग्यताक आधार पर भेटतैक।
- शिक्षाक लक्ष्य होएत मानव व्यक्तित्वक पूर्ण विकास आओर मानवाधिकार आ' मौलिक स्वतन्त्रताक प्रति आदरभाव बढ़ाएब। शिक्षा राष्ट्रसभक बीच तथा जातीय वा धार्मिक समुदायसभक बीच पारस्परिक सद्भावना, सहिष्णुता आ' मैत्री बढ़ाओत तथा शान्तिक हेतु राष्ट्रसंधक प्रयासकेँ गति देत।
- माता पिताकेँ ई चुनबाक तार्किक अधिकार छैक जे ओकर सन्तानकेँ कोन प्रकारक शिक्षा देल जाए।
अनुच्छेद 27
- प्रत्येक व्यक्तिकेँ समाजक सांस्कृतिक जीवनमे अबाध रूपेँ भाग लेबाक, कलाक आनन्द लेबाक तथा वैज्ञानिक विकासमे आ' तकर लाभमे अंश पएबाक अधिकार छैक।
- प्रत्येक व्यक्तिकेँ अपन सृजित कोनहु वैज्ञानिक, साहित्यिक अथवा कलात्मक कृतिसँ उत्पन्न, भावनात्मक वा भौतिक हितक रक्षाक अधिकार छैक।
अनुच्छेद 28
प्रत्येक व्यक्तिकेँ एहन सामाजिक आ अन्तरराष्ट्रीय आस्पद प्राप्त करबाक अधिकार छैक जाहिसँ एहि घोषणामे उल्लिखित अधिकार आ' स्वतन्त्रता प्राप्त कएल जाए सकए।
अनुच्छेद 29
- प्रत्येक व्यक्ति ओहि समुदायक प्रति कत्र्तव्यबद्ध अछि जाहिमे रहिए कए ओ अपन व्यक्तित्वक अबाध आ' पूर्ण विकास कए सकैत अछि।
- प्रत्येक व्यक्ति अपन अधिकार आ' स्वतन्त्रताक उपयोग ओहि सीमाक अभ्यन्तरे करत जकर अवधारण दोसराक अधिकार आ' स्वतन्त्रताक आदर आ' समुचित स्वीकृतिकेँ सुनिश्चित करबाक उद्देश्यसँ तथा नैतिकता, विधिव्यवस्था आ जनतान्त्रिक समाजमे सामान्य जनकल्याणक अपेक्षाक पूर्तिक उद्देश्यसँ कानून द्वारा कएल जाएत।
- एहि स्वतन्त्रता आ' अधिकारक प्रयोग कोनहु दशामे राष्ट्रसंधक सिद्धान्त आ' उद्देश्यक प्रतिकूल नहि कएल जाएत।
अनुच्छेद 30
एहि घोषणामे उल्लिखित कोनो बातक निर्वचन तेना नहि कएल जाए जाहिसँ ई घ्वनित हो जे कोनो राज्यकेँ वा जनगणकेँ एहन गतिविधिमे संलग्न होएबाक वा कोनो एहन काज करबाक अधिकार छैक जकर लक्ष्य एहि घोषणाक अन्तर्गत कोनो अधिकार वा स्वतन्त्रताकेँ बाधित करब हो।


text:
गंगा, गंगा-यमुना आ सरस्वती – तीन प्रकारक बियाह वा दांपत्य
गंगा , यमुना आ सरस्वती नदी के नाम त हम सभ जनैत छी.
सत्य कहू त – इ तीनु नदी तीन तरहक दाम्पत्य वा बियाह के प्रकार अछि.
बियाह के तीन प्रकार होइत छैक:
१. गंगा
२. गंगा-यमुना
३. सरस्वती
१. गंगा बियाह
गंगा नदी के उद्गम दू टा नदी भगिरथी आ अलकनंदा के मिलि क भेल छैक.
भगिरथी नदी के उद्गम गंगोत्री छैक आ लगभग २०५ किलोमीटर के अपन स्वतंत्र पहिचान छैक. अलकनंदा नदी के उद्गम सप्त्पंथ छैक आ लगभग १९० किलोमीटर के अपन स्वतंत्र पहिचान छैक.
दुनु नदी अपन मस्ती करैत – अप्पन-अप्पन बचपन आ जवानी के भाई-बंधू-सखी-बहिनपा [बहुत रास नदी सभ, दुनु किनार पर जंगल आ पहाड़ सभ] – के संग जिनगी बिताबैत रुद्रप्रयाग तकि के सफ़र तय करैत छथि.
रुद्रप्रयाग में दुनु के मिलन होइत छन्हि – आ दुनु अप्पन पहिचान आ किनार छोडि – गंगा मे परिवर्तित भ आगा बढ़ि जाइत छथि – नव जीवन, नव रूप, नव पहिचान – जीवन पर्यंत.
२. गंगा – यमुना बियाह
गंगा रुद्रप्रयाग में जन्म लैत छथि – आ पहाड़ में यौवन के मस्ती करैत – मैदानी क्षेत्र में अपन जिम्मेदारी के निर्वहन करैत आगा बढ़ैत छथि.
यमुना यमुनोत्री में जन्म लैत छथि – आ पहाड़ में यौवन के मस्ती करैत – मैदानी क्षेत्र में अपन जिम्मेदारी के निर्वहन करैत आगा बढ़ैत छथि.
गंगा आ यमुना के मिलन प्रयाग में होइत छैक – यमुना, गंगा में पूर्ण रूपेण समर्पित भ जाइत छथि – अप्पन पहिचान आ किनार छोडि – आ जीवन पर्यंत अपन पहिचान गंगा में समर्पित क दैत छथिन्ह.
अपना संस्कृति में गंगा-यमुना मिलन के बड्ड दिव्य मानल जाइत छैक – एहन संगम के दर्शन आ प्राप्ति के बड्ड लालसा.
३. सरस्वती बियाह
ओना त लोकोक्ति आ वेद में सरस्वती के सेहो गंगा में मिलल बताओल जाइत छैक – मुदा आइ केओ विश्वास करबा लेल तैयार नहिं.
सरस्वती नदी के उद्गम शिवालिक में छैक – सरस्वती नदीक दुनु किनार – अप्पन अप्पन पहिचान – अप्पन-अप्पन बचपन आ जवानी के भाई-बंधू-सखी-बहिनपा [दुनु किनार पर जंगल, पहाड़ आ गाम-घर सभ] के छोड़बा लेल तैयार नहिं.
दुनु किनार – अप्पन अप्पन पहिचान – अप्पन-अप्पन बचपन आ जवानी के भाई-बंधू-सखी-बहिनपा के याद में मन्त्रमुग्ध.
कहल जाइत छैक जे कहियो – टोंस, यमुना आ सतलज नदी सरस्वती के संगे-संग बहैत छल – समय बितलैक – सभ सहयोगी नदी – या त कोनो नदी के संग मिलि नव पहचान बनेलक या फेर ककरो संग मिलि अपन पहिचान समर्पित केलक.
मुदा सरस्वती के दुन्नु किनार – अप्पन अप्पन पहिचान – अप्पन-अप्पन बचपन आ जवानी के भाई-बंधू-सखी-बहिनपा के याद में मन्त्रमुग्ध.
आब सरस्वती नदी के अस्तित्व के केओ स्वीकार करबा लेल तैयार नहिं – केओ ओकरा घग्घर कहैत छैक, केओ ओकरा हरका – केओ ओकरा नदी मानबाक लेल तैयार नहिं.